url: =Mandalay Region sungah innteeng nasep asemkhat kibawlsia ~ ZD :: ZOMI DAILY\nposted on 4 March 2017 at 3:31 pm UTC+9:30 Lomkholna: Myanmar, News, Sawltak\nMyanmar, Mandalay Region sung aom Amarapura ah innteeng in aom numei khat inntekte nupa in bawlsiagawp cih 7Day News pan kiza hi. Tua innteeng in aom numeinu pen Shan State sung aom Paoh niman te khat ahihi.\nA nasepna innteek te nupa pen apasal Medical Doctor hi a, azipen puankhuisai abawl khat ahihi.\nInnteeng numeinu pen atuamtuam in bawlsia uh a, khatveipen ata uh aki silsak laitak in akhe talkha citciat ahih manin tukpih ahih manin akhuttawh hongtum cihi.\nTuaban ah azi in innteengnu pen apuan atunglam teng suahkhiatsak in, atunglam guaktang in koihsak a, apasal buansak, hihsak cilawmlawm hi.\nKhuttum tawh tumzel, Wire khautawh satzel, asampan kai in bangtawh tatzel cihbang in atuamtuam in bawlsia uh cihi.\nHihbang in abawlsiatna te midang nagenleh hong thatlumding hongci hi ci’n tuanu in genkhia hi.\nHih innteeng in aom numeinu pen apa asihkhit ciangin innkuansung annek tuidawn hamsatna tawh akhuapan zinkhia in innteeng nasep semin anu avakkik khat ahihi. Abawlsia innteekte nupa zong Kawlgam palik te’n mankhin uh a, thu kibawlding cihi.\nSingapore leh Malaysia gamsung khawngah Kawlgammi innteeng “Maid” in aomte hongki bawlsiat sakciangin kiheh ngeingai mahmah a, namdang te’n Kawlgammi te hong simmawh kici hi. Ahi zongin Kawlgamsung ahzong hihbangdan kibawlsiatna tampitak omkawikawi, kiza kawikawi hi.\nRelated: Myanmar, Shan gamah kumpi laivuanding apai mawtaw kibung, mi 5 si ~ ZD\nAdiakin hih abawlsia innteekte nupa bangpen apasal Medical Doctor khat cisawnsawn a, sangkahngei bekthamlo, laizong tampitak asimsimkhat hisamding cileng. Tuaban ah amauzong ta neikhin uh a, banghang in amauta a it, angaih bangun midangte ta itsak ngaihsak zolo uh ahidiam??? ZD Sawltak #zomidaily\nPrevious: Lamzikpi kannadingmun tawnkhalo ahih manin papi khat mawtaw in taihlum ~ ZD\nNext: USA ah phalna omlo in Sazuk abeng Kawlgammi 4 kiman


timestamp: atn

url: =Khapi tung kahna ~ Pu Thangboi :: ZOMI DAILY\nposted on 12 September 2018 at 8:07 am Lomkholna: News, Thangboi\nKhapi tung kahna thu tawh kisai in thu tampi zakzak sa ahih man in athupi lua in kangaih sun nawn khol kei hi. Ahi zong in September 6, 2018 ni lawm Pau Lam Piang leh Pau Pian Khai te’ thusiamna tawh khapi tung kahtohna mun ahi Florida state Orlando khua a Kennedy Space Center kapai tak ciang in ka ngaihsut thak leh ka muhthak thu pawlkhat hong om ahih man in athei nuamte khualna in tawm kong hawmsawn hi.\nKhapi Tung Kahnopna Thu\nGalpi nihna abei ciang in leitung pen America te leh Soviet Union (USSR) te’n phelhawm uh cih theih phial dinmun hong tung hi. Germany gam leh Korea gam bang alang tuak in phelhawm liuliau uh hi. Korea bang tuni dong ki gawmkik zo nailo hi. Zomite zong galpi nihna khit teh gam nih gam thum dong ah kitheh thang toto in tuni dong akitheh thangthang lai phot ih hi hi. Kum tul nih dektak bang kitheh thangna pan in akigawmkik Israel te dan a kigawm kik ding ni ih ngaklah mahmah hi.\nUS leh USSR kikal deihtak kidemna hong piang hi. Tom gen leng mi’ pimuh ding ut tuak mahmah uh hi. 1955 kum in US in vankuumpi (space) ah kah ding hi ung ci’n hong tangko hi. Tua zawh ni 4 ni ahi August 2, 1955 ni in USSR in zong ko zong asawtlo in kah nung ci’n thuk kik pahliah hi. USSR in zo hiau a, April 12, 1961 ni in Vostok akici vankuumpi set (spacecraft) tawh Yuri Alekseyevich Gagarin (1934 – 1968) vankuumpi sung va zin khia hiau hi.\nUS te zong hong thangpai mahmah uh hi. Tua hunlai tak a akumpi uh ahi John F. Kennedy in September 12, 1962 ni in Houston khuapi Texas state a om Rice Stadium tualpi a kikaikhawm mi tulza tampite’ mai ah “We choose to go to the Moon” (Khapi tung kahzawk ding in ih teel hi) ci’n hong tangko khia a mipi zong lawp mahmah hi. A tupna hong tangtung takpi ahih man in hih Kennedy’ kampau pen aminthang mahmah khat hong suak hi.\nUS kumpipa’ tangko zawh kum 7 aphak hun ahi July 20, 1969 ni in Neil Armstrong leh alawmte 2 Apollo 11 tawh khapi tung vakah zo peetmah uh ahih man in US te hong gualzo kik leuleu hi. (Ahi zong in tuhun teh mi pawlkhat in Apollo 11 pen khapi tung kah takpi loding hi. Tua hunlai a USSR tawh kidemna lianlua ahih man a mipite khemna hizaw ding hi aci zong om hi). Bangbang ahi zong anung lam ah zong tamveipi kah khin uh ahih man in khapi tung kahna vai ah US te agualzo mah hong suak phot uh hi.\nKhapi Tung Pan Laikhak\nKhapi tung atuk lian ciang in Neil Armstrong in Houston khuapi a set hawlte lai khak a, “Houston, Tranquility Base Here, The Eagle Has Landed” (Hoihtak phatak in mupi tuta hi) ci’n laikhak pah hi. Tua khit teh khapi leitang asik kawm in “That’s one small step for man, a giant leap for mankind” (Mihing khat in kalneu khat asuan ziau pen mihingbup ading in kuampi khat kantanna hiveh aw) ci hi.\nKhapi Tung Nuntak Zia\nKennedy Space Center ah a video tawh khapi tung a omdante uh ataktak azaih uh hong lak ngiat uh ahih man in kician mahmah hi. A annek a tuidawnte uh paih kullo in set tawh siangsak kik uh a nek theih kik ahi hi. Leitung dan a tampipi nek venvan nam bel hilo hi. Dailenna zong akituak lian a tutsuk kul a avang neu siuseu khat ahi hi. Kisilna khawng zong tui kibuak zuahzuah theih omlo ahih man in damdam in kinawtnawt in kinul kik mai uh hi. Tuisung a om bang uh a, dingtang giugeu cih bang omlo hi. Hoi diaidiai in ki peipei mai uh hi. Khapi tung ah avak khiat ding uh ciang leh aciah kik lam ciang un apuante uh golthei lua ahih man in buai mahmah uh hi. Tuisung om bang uh ahih man in akhe uh gakcip uh a, puan bang asuah ding ciang un akawng ah khat ding ngiat kawm in asuahsak kei leh ki suah zolo hi.\nLeitung i huupna (gravity) omlo ahih man in ih guh ih tang muat baih mahmah ci hi. Tua ahih man in ni khat atawm penpen exercise nai 2 peuhmah bawl kul ci hi. Tua hikei leh leitung atunkik uh ciang aguh uh muatmang thei ci hi. Khan neu sung khat ah aki om khawmkhawm ahih man in kitot hun zong om ci hi. Kitot hang bel tuisung om tawh kibang ahih man in kitup kibet theih bel om samlo ci hi. Leitung ciah kik ding bel kilawp mahmah ci uh hi.\nVankuum Innpi (Space Station)\nHih vankuum innpi pen 1998 kum a US leh Russia kihel in gam hau 15 kipawl a alam uh ahi hi. Hih vankuum innpi ah mi omden a kilaih zeel bek uh hi. Anek adawn ding uh leitung pan khak zeel uh hi. Singgah bang abung sung pan buasuk le uh anuai ah kiasuk cih om tuanlo a tuisung a alaam thei van ih buak bang lel hi. Christmas khawng zong bawl uh a birthday khawng zong bawl thei uh hi. Amau’ nasep pen leitung kikhek zia leh aksi tuamtuam te encik uh hi. Kha 6 halta khawng in mi kilaih uh hi. Leitung pan in alaih dingte atun ciang bang in nuam mahmah uh hi. Akikhen ding ciang bang nn kikawi uh a kakah phial uh hi. Aciah ding pawl in “See you on earth” (Leitung ah kimu ni) ci uh hi.\nHih Vankuum Innpi pan in mihing’ omna ding in anuam penpen ding avot lualo asa lualo leitung dang khat peuh a om kha hiam ci’n a zonzon uh leh avot lua lo alum lualo anuam mahmah ding khat bel mukhia uh ci hi. Tua mun tunna ding in hih leitung pan in khuavak zah a amanlang in pai hi leng kum 500 (light year/khuavak kum) kipai khop ding ci hi.\nVankuum Innpi pan in a etcikna uh pan tuma kum 40 sung in leitung pen sia mahmah ta cih mukhia uh hi. Mihingte’ huaihamna hang mah in hih leitung sa tektek a, vukte nawhtui mahmah ta ahih man in tuipi maitang khang tektek ci hi. Leitung a khuapi minthang tampi tak tui in tuum hak nawnlo ding ahihna kician tak in hong lak uh hi. Atom in gen leng leitung ah mihingte akiteen theih nawnloh ni peello tung ding cihna hi. Mars ah zong tui a om ngei hi a tui akan ciang in asiacip hi ci hi.\nAksite Lak Ah\nAksi pen tam mahmah a billion tampi pha ci hi. A lim mahmah in zong hong lak uh hi. Hih leitung sang agolzaw vive ahi hi. Etlawm thei mahmah hi. Pasian’ bawlsa nahoih tuazah a tam mahmah kawmkal ah Pasian in ei hong phawkkhak citciat pen angtan huai kasa mahmah hi. Tawntung hun (eternity) ah Pasian’ bawlsa na hoihte velvel in ki nitum mai in ka um hi. Tam cihtak in tam ahih man in tua Pasian’ Khutmate en in ih nitum lel ding hi. “Hoih mah si cia maw!” ih cici mai ding hi.\nVideo lahna abei kuan ciang in Vankuum Innpi a nasemte khat in gawsem tawh “Amazing Grace” (Alandang Hehpihna) hong tum hiauhiau hi. Ka lungsim hong sukha mahmah hi. Keibang lel hong it a hong phawk hih zah a lian, hih zah a hoih Pasian’ Itna lamdang mahsi maw kaci bek hi.\nPasian Hoih Taktak Hi! Lai nong simsak lungdam mahmah ing\nPrevious: Malaysia, Puchong vengsung innkhat ii dailenbuk pan gulpi khat pusuakkhia\nNext: Holy Land thu tawmcik ~ Zomi Quavadis\npa mung says\nThu pi lua\nLamzik tungah suntangpi in numei leh pasal omkhawm, palik te’n zonsan


url: =Vondeih Kep Ding – 48 (Pau Khan Kap) :: ZOMI DAILY\nVondeih Kep Ding – 48 (Pau Khan Kap)\nposted on 27 August 2016 at 9:28 am UTC+9:30 Lomkholna: Article, Paukhankap\nCristiano Ronaldo deih lua kisa-in a sihpih ngam liang tawngno adingin a etteh huai ama nuntakzai katheih sun tawmno khat hong gen nuam ing.\n1.Aman lungdam na mangngilh lo\nKhatvei interview khat ah a neulai in a tukpeng kimawl pih Albert Fantrau hangin hihciang atung hi ing, ci-in gen hi. “Gualzawhna kangah sim in ka lawm Albert phawk den ing. U-18 Champianship ah ka nih un kimawl khawm hi ung. Nikhat Sporting Manager pa in ka nih un hong sam in, tuni kimawlna ah goal tam khum zawzaw pen Sporting academy kimawlna ah sui kha ding hong ci hi. Tua kimawlna ah amasa goal pen ke’n khum in, goal nihna pen Albert in khum hi. Goal tam khum zawzaw pen Sporting Lisbon Academy ah sui kha ding himawk ahih manin a goal thumna ding pen ko ading in thupi ta hi. Tua leh Albert in bawlung ngah in kungpang pa mai ah amah bek hong hita hi. Kungpan pa nuamtak in khem in goal sut thei hina pi-in amai atai kei adingin bawlung hong pia phei in, ke’n goal thumna ka khum hi. Tua hangin Sporting Academy Lisbon ah asui kha hi ing. Kimawl aman ciangin Albert kiang pai in,“banghang in nang khum thei na pi-in kei hong pia sese na hiam,’’ci-in ka dot leh, Albert in,“Nang pen kei sangin siam zaw teh,” ci-in hong dawng kik hi.\n“Tua lai in Albert in hong pia lo hi leh Ronaldo cih pen leitung in hong thei lokha ding hi. Tua ahih manin Albert tungah a tawntung in ka lungdam hi. Ka lawm Albert ahih leh bel tukpeng kimawlna pan sawtpi pek in tawlnga khin a,”ci-in gen hi.\nJournalists te’n zong Albert Fantrua kiang hong pai in hih thu aman mah hiam ci-in hong dot leh, aman mah hi hong ci hi. Journalists ten a phawk khak thu khat hong om in, tukpeng lah sui nawn lo, na sep kician lah genlian ding omlo himah ta leh taih inn, mawtaw tawh aom lam hong phawk in, Albert kiang ah bangci bangin sum zongin hih bangin neih le lam kicing tak in nunta khuasa in om na hiam? ci-in hong dong hi. Albert dawn kikna hangin journalists ten lamdang sa in kilat liang uh hi.“It is all because of Ronaldo,” ci hi.\n2.Aman apumpi kem in kikhal\n(a) Zu dawn lo-in za zong tep lo hi. A neulai-in a pa in zu suai in zudawn na hangin si ahih manin tuahang in dawnloh dingin khensat hi. Za aih leh bel a kimawlna ah a pumpi a suksiat khak ding launa tawh a tep lo hi.\n(b) A pumpi tungah tattoo om lo. Kum (1) in nih vei ta sisan hawmden ahih manin tattoo a suai lo hi.\n(c) Sprint Champian te zahin taihat in manlang a, NBA Basketball kimawlte sangin zong sangpi diangto zo zaw hi. Scientists te-in agen na-ah, deihtak alungkim zahin a suih tukpeng pen spaceship neu pawl khat sangin manlang zaw hi, ci uh hi.\n(d) Exercise alimbawl luat manin apumpi ah 10% bek a thau hi-in, a dangteng satak bekbek hi.\n(e) Ni (6) leh Nai kua sung angah a khasum pen tu laitak US President Barack Obama i kum khat sung angah khasum tawh kikim hi.\n(f) Khasum atam mah bangin mi cimawh, mi genthei te apanpih kimawlsiam minthang te lak ah zong a piakhia zopen ah om hi.\nTawngno, en zong nek ding i neih loh laitak in a nektang ding uh hong khen in hongpia te, mi i batna dingin hong huh in hong pantah te mangngilh kei ni maw. Na cidamna dingin na pumpi kikhal in, na nu leh na pa deih loh zu, khamtheih tuamtuam leh thaikapna mun te panin agamlapi ah om in maw.\nHong it tawntung,\nPrevious: ZAM Thupuak :: 28 August 2016\nNext: Editor hangsan leh cilgil kisam ~ Francis Lamthang\nTukumsung Singapore meikang ahuaisia pen CK Building\nMinam vai ah Pasian ~ Pau Khat Suan


url: =Zolai Simbu Kum 100 Cin Pawi Ah (1) ~ Hau Za Cin :: ZOMI DAILY\nposted on 7 January 2015 at 11:04 am Lomkholna: Article, Hauzacin\nSingapore pan Kawlpi ni khat in ka tungsuak hi! Singapore pan Zangkong ah, Zangkong pan Kawlpi ah – ut hile hang Tedim a kitungsuak ding ahi hi. Zolai bawlpa Cope topa Zangkong pan Kawlpi a pai ciang ni 7 pan ni 10 sung gunkuang tawh na kihotto hi. Tu hun ciang Singapore ah zing niangtui, Zangkong ah sun ann, Kawlpi ah nitak ann kidelhta hi. Sangmang Cope hun pan tu hun kum 100 sungah khantohna, kikhelna tampi om cih hong lak, hong musak hi. Zomite zong Zolai a thei bek hilo in laibu a bawl ziahziahte hita hang cih hong lak lai hi.\nKum lui pek in Zomi Christian Literature Society ah Secretary Rev. Lian Khen Pau in lai khat hong khak a, tua sungah tukum 2013 pen Zolai Simbu Kum 100 a cin kum a hih manin pawi khat kibawl nuam hi cih ahi hi. Pawi kibawl nuam bek hilo in thusinna leh thusunna zong kibawl nuam ah tua ah nang zong thusung dingin nong kihelzo diam ciin deihsakna laidal kilawm mahmah khat hong khak ahi hi. Kei pen Zolai a zang hi in a puah, a zuun zo pawl zong hituanlo in, ka minam pau leh lai Zolai takpi mite banga a siam gina zong hi kisa kei veng aw ciin ka dawnga, midang a kilawmzaw om ding hi ciin ka zasak hi.\nKo zong limtak ka ngaihsut khit uh ciang kong zaksak uh hi a, nong san zawh ding zong a lamen hi ung hong ci hi. Tua ahih leh nakpi takin lungdam ing; ka hun omdan hong en ningin hong kikum nung, ciin ka dawngkik hi. Moses bangin kampau siamlo kisakna, Joshua bangin naupang kisakna leh David bangin kei sanga khanghamzaw om hilo hiam ka cih manin thakhat in a sang ngamlo, a kilawmzaw om lua ding ciin ka ngaihsutna leh ka upna ka gen ahi hi.\nSia Pau in hong theisiam in, nang nong thusun ding leh gen ding thu pen Zolai leh Zokam bek hilo in tuhun science pilna lam tawh kisai limlim mipite theih ding a hoihte English hilo Zokam tawh hong pulak ding leh khangnote kiangah pilna a kisapna, pilna a zon huaizia hong uang gen dingin kong deih uh hi; a tua dingin nang hong deih hi ung hong cih ciangin kei leltak thugen ka mipihte in hamphatpih ding uh ahih leh ka hanciam kei ding maw ciin ka sang uh hi. Ka nupa un kikum in pai ding ka khentat uh hi. A hun hong tun taktak ciangin lawmnu Cingpi (Vung Deih Cing Valte) in a nasepna nusia theilo, amau sepna ah nurse khempeuh ama khutnuai ah om himawk ahih manin taisan theilo leuleu a, kei bek ka pai hong kulta hi.\nOctober 29, 2013 zingsang nai 5 in tho in zingsang niangtui lawmnu in hong awm sitset a, Polar Fruit Cake tawh hong mehsak in ka nek khit uh ciang thungetna nei in vanlengtual lam ka manawh uh hi. Singapore vanlengtual Changi International Airport ka tun uh ciangin Terminal 2 ah lut in ka van teng uh Singapore International Airlines (SIA) SQ 998 ah ap in nai 7 ah lengkhia ding a hun hong nai mahmahta ahih manin a sungah ka lutsuak pah hi.\nSingapore pen amau gam passport tawite a thupisak mahmah leh a kithupisak nuam gam ahih manin amau gammi leh a gammi banga a tuatte uh (permanent resident) te pen midang lutna ah lutsaklo in amau leh amau konghong tawma lut ziauziau nading kongvang tuambawlsak in tua ah pumpi tung deihtaka kivel cih om vetlo in a lut thei uh hi. Kigualh kullo, kivel kullo a lutsuak in a sungah ka vanleng omna Gate 34 zuanin ka paisuak thei pah hi. A mun ka tun ciang vanleng kongkhak kihong nailo a, vanleng sungah hong lutsak pah nailo uh ahih manin a tuang dingte kingakkhopna ah “Free Internet” computer te mek in ka facebook peuh ka en hi.\nSawt tu manlo cih ciang vanleng kongkhak kihong a, a nunglam a tu dingte lut masa ding cih hi. A lai a tu ding te lut leuleu ding ci; a tawpna ah a mai guala tu dingte ci uh ahih manin a tawpna lam ah ka lut a, a maigual pan sima gual thumna ah ka tu hi. Ka gei ah nungak a kiva mahmah khat hong tu citciat ahih manin ka ihmut suak simsim zong ka ihmu ngam kei hi (hih bel kuamah kiang na gen kei un maw 🙂\nKa veilam ah mikangte khat tu a, English pau zanglo mikangte ahi hi. Ka taklam nungak pen Kawlgam pan India ah Buddha pianna mun Bodh Gaya ah a hawh hi in Buddha tangthu kigelhna laibu India pan kibawl tampi a pua euau hi. Ei Christian te Israel gam hawh, Bethlehem leh Jerusalem hawh bangin amah zong akingaihsun hingel ding hi. Biakna thu mite in kin, thupibawl, hunpia, uangbawl uh hi. Upna maan tak neih ding, a nungta Pasian biak ding a thupizaw kan a hihna tel huai.\nVanleng kongkhak kikhak in a sunga tuang a tamzaw mikang vive hi a, kawlgam ah a khatvei paina uh a tamzaw dingin ka um mawh hi. Banghang hiam cih leh Zangkong vanlengtual ka tun uh ciangin kongkhak ah mite in na dawn zihziah uh a, kawlgam ah sumbawlna leh kizopna ding lam saite leh khuadak dinga khualzin (tourist) te hi in a tunna ding uh hotel te in na dawnsak uh ahi hi. Zomi khat in, a nungcianga hong genna ah, ‘Kawlgam ah mikang hizah nidangin hong zin ngeilo uh hi’ ciliang hi.\nPhulum bangin mikangte phul keei uh himai hi. Vanleng sunga tutna 285 om a, a vekpi in dim hi. A hawlte leh vanleng nungakte kihel nailo in. A tuang mihing 285 lak ah a tamzaw mikang ahih manin a sungah thupulakna khempeuh English kizang hi. Zomi a tamzaw hileh Zokam kizang ding hi cih ka ngaihsun kiukiau hi. Vanleng a lenkhiatna ding mun ah pai a, lengkhia dingin kigual diudeu a, ko a a 6na a hih manin tawmvei ka ngak uh hi. Kei hong kha lawmnu zong inn ciahta ding cih bang khawng ka ngaihsun giugiau hi.\nVanleng sunga mei teng hong kisumit in, a gin hong kikhek a, a pei hong kiling in hong siip ging teta a, hat deuhdeuh hat deuhdeuh in a mailam hong nawk veva a, huih tungah kilamto in a pei in leizulkha nawnlo in khuapi leh inn te, Singapore khuagei a tuipi tunga Tembawpi te akpi ciacia in kimu a, a sawtna ciang Singapore gam kimu nawnlo in a kilengkhiata himawk hi. Malaysia tungah lengto in Thailand gam tungah lengto a, Andaman Sea tungah lengto in Zangkong a lut ding ka hi uh hi.\nMeipi te tungah a kilaptoh khit ciangin vanleng sunga meite hong vakkik a, vanleng nungakte a pheizum ngo sitset uh kidawk hialhial kawma kileh zatzatte hong tam semsem hi. Banghangin vakvak uh hiam i cih leh nek ding Apple Juice, Orange Juice cihte hong hawm uh a, Niangtui leh Coffee zong a duhte adingin hong pia uh hi. Tuisik dawn ding zong om a, vantungah tui sangin apple tui khawng kiduhzaw ciat tawh kibang hi. Singapore Airlines ah vanleng nungakte pen Singapore kumpi in ‘The Singapore Girl’ ciin a ciamteh uh hi a, a melhoih, a thacing, a duangcing, a maitai, a kizen, a thanuam vive kitel hi. Zolia te zah in a hoih dekdek zong om leh kilawm!\nNek ding hong hawm leuleu uh a – ngasa leh singgah ne ding maw, aksa leh singgah leh alu em cih hi a, kei bang alu pen ka khua vuah zong ka ciin den uh hi cih khawng ngaihsun in ka nek tamloh zawk ngasa leh singgah ka tel hi 🙂 Singgah leh moh keu, anteh holing leh mehgahte ban ah ngasa a guh omlo khutpek cia khat tawh buhsih leh benangnek sathau nello a kikang hi a, sa vitvit, khu veuveu in lim mahmah a, i nute’n phalbi zingsang i thawh cianga nek ding a annhuan uh a thuk khu litlit uh hong phawksak hi.\nLim tuak mahmah ahih manin a khu tam pusuaksak manlo in sikkeu, temta leh sikkeuka lakhia in sikkeuka tawh suncip in temta tawh ngasa at khia in ka kam sungah ka guang pah ziauziau hi. Sikkeu tawh suak mehha te suak in ka kamsung mah ka tun zel hi. Limtak haizan sitset leng an lim se ahih man in damdam in ka haizan a, a khum tiuteu ciangin ka valh zel hi. Ahi zongin inn ah i nute huan, i lawmnu te anhuan zah in a lim ding bel leitungah na tam tuanlo himawk ei ka ci veve hi.\nAn kham khit ciang, annek khit ciang hizaw ei, singgahte ne in dawn ding tui tuamtuamte tawh khupsuk leuleu in ka mai a TV kisuaksak pen ka en hi. Ka ut leh football en, ka ut leh News en, ka ut leh movie en, ka ut leh games kimawl cih bangin ka hun hong bei hanhan a, Zangkong khuapi hong kilang dandan hi. Tua tak ciang a pua lam kikhuadak nuamzawata ahih manin music ngaihna ka bil ah thuah in a pua lam ka dak leh gunpi khat Zangkong khuapi laizang ah a luang ka mu hi. Leilak kinaih deuhdeuh in khuapi nai deuhdeuh a, vanlengpei in lei zuutkha in, vanleng kihuang deudeu a, Zangkong vanlengtual ah a tu ka hita mawk uh hauzacinhi.\nA pua ka pusuah leh mi thupi vive – Pu Kapno, President, Tedim Baptist Church Yangon; Rev. Cin Sian Pau, Pastor, TBCY; leh Pu Khup Mung, Zozum te in hong na dawn uh a, lungdam khut kilen in ka kinohset khit uh ciangin ka vante hong laksak lian in mawtaw sungah hong guansak uh a, kei mawtaw mai ah hong tusak in amau a nungah a tuang uh hi. Pu Kapno mawtaw tawh vanleng tual gei ah Annekna Phualpi khat ah hong lutpih uh a, aksa kan, moh leh niangtui lim mahmah hong nekpih uh a; tua mun ah Zozum ulian Pu Khup Mung in:\n“Lengtong Kam Khen kiangah, “Hong ciah nawn kei in. Nong ciah hangin na kimanna ding om kei. Nang hong samte paina lamlam na zui suak maiin” ka cih hiven…”\nciin hong nuisak zaizai a, ka tawl uh hong dam hanhan hi. Zozumpu te kicih dan, kimaingap dante ka muh ciang a ki-it taktak, a kingai taktakte pen suakta takin a nui khawm, a holim khawm, a nuamsa khawmte hi uh cih hong telsak semsem hi. Zomi leh Zomi kimuh pawh nuam buang e maw guai, ngeungau liang ka ci hi… (zop lai ding) Hau Za Cin\nPrevious: Annkhing Kham Ih Cih?\nNext: Ci (Mt 5:13)


url: =ZOMI NAMNI HONG PIANKHIATNA TAANGTHU By Tg. Vungh Za Pau - Laibu Saal\nHome > Thuluui/Articles > ZOMI NAMNI HONG PIANKHIATNA TAANGTHU By Tg. Vungh Za Pau\nZOMI NAMNI HONG PIANKHIATNA TAANGTHU By Tg. Vungh Za Pau\nTua banga hong bawlnate uh kithuak nuam tuan lo-in Kawlgam sunga om minam kimte tawh a kibangin Zomite in Mikangte I dona tangthu ciaptehna-in Zomi Nam Ni hong piankhia ahi hi. Tua tangthu leh-et kik leng:-1939 kum khit ciangin suahtakna ngah nanga hanciamna hong nasia semsem hi.\nZomite’ khuamuhna zong hong zai semsema, Zomi Kipawlkhopna panmunlente in gamkeek Mikang kumpi tung ah anuaia bangin nam 9 na ngen uh hi.\nKawlgam in suahtakna a ngah ciangin Zogam in zong a kibanga a ngah pah nang.ci-in thu nam 9 na ngen uh hi.\nKawlgam in Suahtakna I ngah cilin ahi 1949 kum-a ki-at Gambup Thukhunpi tawh kizui-in Paliman (Parliament) a a dawl tungnung leh a nuainung ci-in dei nih om hi. Zomi namte adingin tua Paliman dawl nih aitang palai puak ding hong kuk ta hi. Paliman ah Zomi tangpi tangtate’ lungkimna tawh a kitel palai puak ding ahih hangin Minam kim Palimante ah gamke dangte bangin Ukpite leh Khawk-ukte’ tel palai puak ding maw- cih thu kitelkhiatna hong omta hi. Tua thu siangsak dingin Zomite kimtaka thu kikupkhopna akhatveina Zomi Nambup Khawmpi (Zomi National Conference) Falam khua ah 1948 kum Tuunkha (February) kha 12 ni pan 22 ni dong nasa takin kibawl hi.\nTua khawmpi a ni nihni-in Tedim pana Pu Thang Khaw Kai in thukhat sung hi. Tua in ‘Suahtakna ngah ma hun lai-in Zogam ah Gamkeekte’ hong nutsiat gamah hoihlo ahi. Ukpite leh Khawkukte’ hong uk cipna hanga a piang mi zawng tangpi tangta tung ah kilawm kituak lo-a siah donna, kuli vanpuate thaman pia lo-a sawlna, mizawng nautangte in khuasisan luanga a thalawhsa, a sepsa tung ah thuman lo-pia laksakna, a kipan a thuneihnate uh uang zatluatnate’ hangin nakpi takin gentheihna kituak hi. Tua ahihmanin hih Ukpi ngeina tawh ki-ukna a zung natawmin longkhia-a ei le ei suakta taka mipi deih Democracy ngeina tawh ki-uk na’ng cih ahi hi. Tua a thusun pen Falam khua huam Lailun khua pan palai Pu Chun mang leh Kanpetlet pan palai Pu Thang Muang te nih in thukimpih pah uhhi. Tua a thusun thukimpihna mipi vote tawh a khensak uh ciangin mipi 5000 sung pan vote sagih bek in nial-a vote 4993 in thakhat thu-in lungkimpih ahih manin kikipsak pah hi. Hih banga atamzaw thukimna tawh Ukpi ngeina a kibeisak nadingin Zomi nam khempeuh mipi deihna tawh ki-ukna ahi Democracy huihdam kidik kha a, khuamuhna mittang hong keuh ta hi.\nHih banga Falam khua-a a kibawl khawmpi in gamkeekte’ hong nutsiat gam hoihlo ahi ukpi ngeina tawh ki-ukna a kibeisak bek tham lo-in: Zomite’ khang tangthu sung ah kithutuah diamdiama Zomi Nam Ni bawl theih denna Mipi atamzaw deihna tawh ki-ukna ahi Democracy ngeina zatna Suahtakna a ngah cil Kawlgam sunga teeng minam tuamtuamte tawh liangko kikim a, kipumkhatna ngahin I gam a kip den na’ng leh Zomite minam vai lampan deihtaka kipanpihna zong ahi hi.\nItem Reviewed: ZOMI NAMNI HONG PIANKHIATNA TAANGTHU By Tg. Vungh Za Pau Description: Rating: 5 Reviewed By: Cinpu Zomi


url: =Iran gamsungah Passenger pua vanlengkhat kia, asungah atuang mi 66 avek un si :: ZOMI DAILY\nposted on 18 February 2018 at 9:01 pm Lomkholna: News, Sawltak, World\nTuni Sunday ni in Iran gam te ii vanlengkhat kia ahih manin mi 66 in sihlawh cih Reuters pan kiza hi. Hih Iran vanleng akiapen Passenger Flight khat kici a, vanleng sungah Passenger leh Crew akigawm in mi 66 atuang uh hi a, avek un sikhinding hi ci’n Airline Spokesman khatin genkhia hi.\nHih vanleng anei pen Iranian carrier Aseman Airlines te hi a, Semirom Town geinai ah khuahun siatluatna “Bad weather” hangin mualkuamsung khatah akia ahihi.\nHih vanleng pen Iran gamsungbuk kikawmna “Domestic Flight” khat hi a, Tehran’s Mehrabad Airport panin alengkhia hi ci’n Emergency Servic es Spokesman Jojtaba Khaledi in genkhia hi.\nMehrabad Airport panin Yasuj City zuanin alen laitak in atuahsia hi a, vanleng sungah Passenger bekbek mi 60 leh vanleng nasem Crew mi 6, akigawm in mi 66 kihel uh cihi. Kamsiatna tawh vanleng sungah atuang mi 66 te’n avek un hong sihsankhin uhhi ci’n Aseman spokesman Mohammad Taqi Tabatabai in State Television ah genkhia hi.\nTua vanleng akiatna munsan pen mualkuamlak hi a, meei sahlua mahmah “heavy fog” ahih manin, ahuhding in Rescue Helicopter tezong aphual ah lengtheilo uh cihi. Tua ahih manin Emergency Workers te’n tua vanleng akiatna mualkuam sungteng ah khetawh pai ngiatngiat in azongding in kuankhia uh cihi.\nKhetawh akuantezong vuuk tamlua mahmah sawnsawn ahih manin, vanleng akiatna aphual taktak atuntheih nadingpen hamsa mahmah hi ci’n Rescue Teams tetawh akithuah Television Reporter te’n State Television ah genkhia uhhi.\nHih akia vanleng pen Twin-engined Turboprop ATR 72 hi a, Mehrabad Airport panin alenkhiat khitzawh Minute 50 khitciangin Radar Screen panin mangthangcip cihi.\nSupreme Leader Ayatollah Ali Khamenei leh President Hassan Rouhani te’nzong hih vanleng kiatna hangin asi te dahpihna Condolences Message khahkhia uhhi. Tuaban ah Transport Minister kiangah hih vanleng kiatna ahang hoihtak kankhiatding in thupiakhin hi.\nMehrabad Airport pen Western Tehran ah aom hi a, adiakdiak in gamsung kikawmna vanlengtual Domestic Airport in akizatzawk hangin, gampua tawh kikawmna International Airport inzong khatveivei akizangthei veve ahihi.\nIran gamsung ah abeisa kumte ahzong vanlengkia cihpen omthei zelzel, kizathei zelzel hi. U.S. kumpi inzong hih Iran gamtepen nitumna West gamte panin vanlengthak leh vanleng vanzat Spare Parts te zuaklohding in Sanctions sawtpipek in apiak ahihi.\nHih akia vanleng ART penzong kum 25 apakhin khat hi ci’n Officials te’n genkhia uhhi.\nIran gamsung ah vanleng tuahsiatna ahuaisia penpen ahihleh 2003 kum tuahsiatna ahihi. Tuakum in Iran gamte ii galvanleng Iranian Ilyushin-76 Troop Carrier vanlengkhat Southeast Iran ah kiasuk in, tua vanleng sungah atuang galkap Revolutionary Guard Soldiers leh Crew akigawm in mi 276 takin sihlawh uhhi. Sawltak #zomidaily\nPrevious: Mexico gamsung ah Helicopter khat kia in mi 13 si, 15 liam\nNext: Hotel khatah mopawi bawllaitak Gas bung puakkham in asi mi 18 phata


url: =Kisin ni ~ Tdkhen :: ZOMI DAILY\nposted on 1 October 2017 at 9:40 am UTC+9:30 Lomkholna: News, Tdkhen\n1. Thusia a gen-mi a maitai om ngeilo-a, thuhoih a gen-mi a maigum om ngei lo hi.\n2. Ngaihsun cian mellopi-in kipau ngiau thei a, i-pau tawh kizui-in kingaihsun kikin, i-ngaisut bangin i-pumpi kilamdang hi.\n3. Thuhoih zakna in lung nuam saka, lungnopna in pumpi cidamna hi. Kamhoih i-pau simin tha-za(Vitamin) a hawmkhia-khia ihi hi.\n4. Thusia zakna in guhmuat sak natna hi a, natna lakah a thuak-hak pen, hong tum nganngan natna hi. Kam hoihlo i-pau simin natna khel nono a khahkhia-khia ihi hi.\n5. Ih mel a hoih hangin kamsiam kei leng, et kikkik kilawh lo hi. Ih melsiat hangin i-kam siamleh etkik bek hilo-in, ngaihsut kik dong kilawh hi.\n6. Mi i-koleh i-kote kisu’n thei, a kici hi. Ih ko-na hang hilo zaw in, i-ko-na kammal i-tung hong tu kik hi zaw hi. Tua mah bangin mite phat leng, i-phatna kammal i-tung hong tu kik ding hi.\n7. Thatang tawh lungnopna zon pen muh baih lo-a, kampauna tawh ahihleh olno takin kimu ziau thei hi. Mikhat pahtawi leng, i-pau khit-ma nangawnin i-kilamdang khin hi.\n8. Ih lawmte khat gal i-suahsak nopleh muhtangpi mahin gal hi ziau thei a, i-galte zong lawm i-suahsak nopleh muhtangpi mahin lawm hong hi ziau thei hi.\n9. Mihoihlo, migilo kigengen taleh, nang a’dingin misia om lo thei lel hi. Misia pen khat zong a hoihna na theihsun tawh pahtawi lecin, mawhneite’ lawm(Jesu bang) na hi ding hi.\n10. Khaici i-tuh ciangin, a limcici, a cidamdam i- tuh hi. Na at-kik ding, na zak kik ding, thu limci, thu cidam-mah, na kam, na leii-ah ki-ciing ta hen!\n11. Ei a ginalo semsem mite haza lo, dem’bawl’ lo-in, “Nang beek hong tua-ci ou lawm” ci-lehang, i-cih sung nangawnin i-ginat lohnate i-mangngilh man ding hi.\n12. Ih Phone-te, mel kimu-lo tong kisanna hitaleh, a thu-te a takin i-kisang thei hi. Ih heh thei-a, i-khasia thei-a, i-lungdam thei hi. Ih thanem thei-a, i-thahat thei hi.\n13. Ei gina takei-leng thuhoih suahkhiat ding maizum kei ni! Thuhoih in ei a’ hilo-in Pasian’ a’ hi. Pasian’ van themkhat lawnglawngin, khoihkhoihin, tawitawi leng ei a’ hong hilel ding hi. Amah alam-naihte a’dinga abawl’sak ahi hi.\n14. Cina-na, natna gilo khat a vei na hihleh phamawh lo hi. “Kei dam zo, kei hat zo, a khansau dingpa, a khansau ding nu hi’ng” cici-in, awng-awng lel in! Maizum nading om lo hi. Cidamna, khansaunate mihing’a’ hilo-in Pasian’ a’ hi. Na cihcih-a, na ciinciinleh nang a’ hong hilel ding hi. A ciingte a’ding mah-a Pasian in hong koih sak ahi hi.\n15. Ih kammalte, i-laigelhte hong en gige, hong tutpih den, i-ziat leh vei-ah a om hi. Thuhoih genin, thuhoih bekbek i-gelhleh, i-veilam-a pa in ciapteh ding neilo-in, i-taklam-a pa a gualzo ding hi. Thuginalo peuh gengenin, i-gelhgelhleh i-taklam-a pa in ciapteh ding neilo-in, i-veilam-a pa a gualzo ding hi.\n16. Thuhoih suahkhiat kidem ni! Lawmhoih tam neih kidem ni! Tua hileh thuhoihlo hong bei semsem dinga, lawm hoihlo hong tawm tektek ding hi.\n17. Kha thupha (Gupna) ngah nadingin kam tawh pulakna(sanna,pomna)kisam ahihmah bangin, Pumpi thupha(lei nopsakna) ngah nadingin zong kam tawh pulakna(sanna, pomna) kisam ahi hi.\n18. Internet pen zat nading a kilawm munmunah i-zattheih nadingin hong ki bawl sak hi.\n(1) Mimal kizop nading mun.(kithuhilhna, ki-cianpiakna, kitai’na, thusim kikupna ding mun ahi hi).\n(2) Lawmta-teng kizopnading mun.(mipi tawh kisai khollote, thu nengneng, ciamnuih gualnuam, nidanglai neulai thu, holimna tuamtuamte zatthei nading mun ahi hi).\n(3) Mi khempeuh in a theih nading mun. (Thuhoih thupha, gambup theih taang ding, zaktaang ding, deidan neilote ahi hi).\n19. Mihon namthum om kinken cih i-phawk ding hi.\n(1) Makai vaihawm lutangte kihel hi. Ih tungsiah mipil milian mihaute kihel hi. Thukan Media lamte kihel hi.\n(2) Ih khangualte, i-lawmluite, utut i-genpihnopte om hi. Tungsiah nuaisiah kuamah a eng’lo mi-laihawl honpi ki om hi.\n(3) Lungzuang, khuangai, lamet bei, lungsim neu tampi om hi. A cimawh, a tuahsia tampi om hi.\nTua ahihmanin hih mihing dawlthum teng tawh a kikhawl den ihi hi. Ih zat kawmkawm mahin, i-zatdan ding, i-zatna-mun dingte i-kisin toto ding hi. A diakdiakin kipawlna min tawh hong kikhahkhia-te leh tavuan-nei, nasep bangin a neite, tha pia pha-mahmah ni. A haksa bangmah om lo hi. Thahat nuam tek ihihmanin tha kipia ciat thei leng cihna hi.(Mite tha i-piakleh a zahnih e’n ngah den ding).\n20. Khuavak Pasian’ tate ihi hi. Tua ahihmanin:-\n(1) Lungkham taleng, lungdam ding!\n(2) Dam ta-kei leng, a dam bangin om ding!\n(3) Zawng ta-leng ahau banga om ding!\n(4) Sumh ta-leng a meet banga om ding!\n(5) Guallel ta-leng a gualzo banga om ding!\n(6) Lau ta-leng a hangsan bang ding!\n(7) Ih tha neem taleh zawhngap lel ding!\n(8) Tagah lubawk khat hita-leng, kha sawm-a suak tektek, cilel ding!\n(9) Pilna sang, sinna sangte nei zo takei leng, kumpite’ kumpipa nei peuh leng, a neu pen zong kumpi hong suak sak thei, cilel ding!\n(10) “Bangbang piang taleh Jesu tawh om peuh leng Hellkhuk sung zong Vangam hi” Billy Graham.\n“Kam na pau uh ciangin mi’ zaknop, mi’ ngaihnop dingin na pau un. Tua hileh na kihopih uh mite khempeuh a’dingin phattuamna kam a pau na hi ding uh hi” (Kolose 4:6). Tdkhen\nPrevious: Mandalay ah apuakkham omin mi 1 liam, Motorcycle khat sia\nNext: Mopa (The Khatan) ~ Dim Lun Zam


url: =A Nihvei Na GZA Makai Khawmpi Hunding Kipsakna leh Taangko Na\nLeitungbup Zomi te Kipawlna GZA maban te a zom toto theiding aa hong makaih ih Pasian tungah lungdam ko masa hang.\n"A Nihvei na GZA Makai Khawmpi" tawh kisai in a munding Tedim khuapi hi aa, a hunding tawh kisai in Tedim khua sung aa biakna pawlpi tuamtuam pan makai pite a hi GZA Tedim Local Committee te tawh kikum khawm in November 14-17, 2013 sung neihding in ki kipsat hi.\nNovember 14 (Thursday) Zintun\nNovember 15-16 (Friday & Saturday) Sunsung Thu Kikupna leh Nitak Mipi tawh Biakpiak na hun\nNovember 17 (Sunday) Nitak mipi biakpiak kikhopna tawh khawmpi hun kiman ding hi.\nHih khawmpi sungah, GZA Committee 15 sung aa member teng, a kisam mimal tuamtuam leh Tedim, Tonzang, Cikha township sung aa khua hausa khempeuh hong paizo ding in ki lamen hi.\nGZA Tedim Local Committee te makaih na tawh khuasung pan pawlpi tuamtuam te kipawl in zindo ding hong hanciam sawm uh a hih man in lungdam mahmah hang.\nHibang aa minambup tawh kisai vaipi ih neih ciangin sum leh pai tampi mah kisam a hih man in gamsung gampua aa om Zomi a kua mahpeuh in mimal leh kipawl na tuamtuam pan piakkhiatna tawh ma ih pankhop ciat nading in Central Committee pan kong zawn uh hi.\nHih khawmpi aa ding sum leh pai tawh hong panpih dingte in Yangon ah Pa Tuangpi (GZA Sumkem Pipa - Phone: 095116182) ah nana khak un. Gamdang aa om ten keitung ah nongkhak nop vua leh (U.S.Phone 918-409-3963) ah hong theisak masa le uh cin sumkhak nading Bank Account number kongpia ding hi.\nIh khawmpi nuamtak leh lawhcing tak aa ih neih theih nading in thungetna tawh mapang ciat ni.\n"A teltuam Israel mite ah ompih bangin vanglian Pasian in Zomi te hong ompih hong makaih den ta hen!"\nDon Khan Khup\n4/14/2015 05:03:29 am\nKa ngaklah mahmah Hong Tung ta hi ..GZA


url: = Thi zawk ciangin nuntakna thak a om lai tu le?\nDokna: "Thi zawk ciangin nuntakna thak a om lai tu le?"\nZokikna: Thi zawk ciangin nuntakna thak a om lai tu le? ci dokna sia a kidong mun dokna ahi hi. Job in hibangin son hi. “Numei sungpan a piang mite ii nuntak na in tomkal sung bang bek hi in, haksatna nam kim taw kidim hi. Pakpalh bang bek ahi hi. Tuikhu taw a kibang hi. Sauveipi a om thei bua hi….. Mikhat a thi zawk ciangin nuntakkikna anga thei tu ziam?” (Job.14:1-2,14)\nJob bangin hi dokna in eite zong hong dong ahi hi. Ih thi zawk ciangin bang piang tu ziam? Ih thi zawk ciangin bangma piang nawnngawlin bocip lel tu ziam? Mihing te sia suakin ahun cinciangin lei ah kitu-a, a bocip lel ziam? Ih pai natu mun ki bang tek tu ziam? Ahibua le kibang ngawl tu ziam? Vantungngam le hellngam sia om takpi tu ziam?\nThi zawk ciangin nuntakna om ahi hunlam Lai Thiangtho in hong son bek ngawlin hi tawntung nuntakna sia vangletna taw kidim ahina zong hong son hi. A sonna ah “Pathian a itte a dingin a kivawt innpi ii a hoina, vantungngam sia kuama in mu ngeingawllai-in kuama in zong za ngei ngawllai uh hi. Ahoi zia sia kam ii son thei tu hingawl hi” (ICorinte. 2:9). Pathian sia mi bangin hong piang a, Jesu Khris kici-in, ama hileitungah hong suak in tawntung nuntakna sia letsongin hong pia ahi hi. “ Ahizongin ama in ih mawna hangin kisat nimna hong thuak hi. Ih khelhnate hangin vawtsiatna hong thuak hi. Ama in ih thuak tu ngimnateng hong puak sakin thinnopna hong pia hi. Ama liamma hangin eite in damna ih nga hi” (Isai. 53:5).\nJesu in ih thuak tu thukhenna theampo hong lak sak siatin thinglamte tungah a nuntakna hong pia lai hi. Nithum zawk ciangin thina pan hinkikna taw in thina zo ahina hong lak hi. Ama sia vantungah aka kik ma-in mi tul tampi mai ah ki langin hi leitungah nisawm li sung bang hong om hi. Romte. 4:25 na sungah, “ama in ih mawna hangin thina hong thuak a, eite thumanmi ih sua thei na tuin thina panin hong tho to kik hi” ci hi.\nJesu thawkikna sia akison thathong hi ngawlin a takpima ahi hi. Ama sia thokik takpi ahi hunlam sawltak Paul in thiangtakin hong son hi. Kuama in a nial thei bua hi. Hi thawhkikna sia Christain upna ii kingakna suangpi ahi hi. Banghangziam ci le Khris a kithawkik sak bangma-in Khris a ummi theampote zong thina panin a tho kik tu ahina hong lak hi.\nJesu Khris ii a thawkikna sia thi zawkciang-a nuntakna om ahina hong lak hi. Khris sia a tho kik tu theampote sungpan a masa phit bel ahi hi. Adam taw a kizom mi theampo tungah pumpi thina hong theng hi. Ahizongin Jesu Khris upna hangin Pathian innkuan a suak theampote in nuntakna thak a nga tu uh hi (1Cor.15:20-22). Pathian in Khris sia thina panin a thawkik sak bangma-in Jesu hong pai kik ciangin eite zong a vanglian pumpi taw ih tho kik tu hi (1Corinte.6:14).\nA sisa mi theampo a thaw kik hangin, a tho kik mi theampote in vantung ngam a nga batu hi. Hi leitungah ih om hun sungin ih thi zawk cianga ih thetna tu mun ih tel tu ahi hi. Tua ahimanin hi leitungah ih nuntak hun sungin ih telna tungtawnin thu hong kikhen tu ahi hi. Mi theampo khatvei si tu hi ci-in Lai Thiangtho in hong son hi. Tua zawk ciangin thukhenna ih thuak tu hi (Hebrewte.9:27). Khris upna hanga thuman na a ngah mi khempeuhte in vantungah tawntung nuntakna a nga ding uh hi. A hizongin Khris sia Ngumpa le Topa tu-in a nial mi theampote in tawntung thina meilipi sungah kikhia tu uh hi. (Mate.25:46).\nHell sia vantungngam taw ma kibangin a om takpi ahi hi. Hi mun in thuman ngawl mite tawntung ngimna a thuakna tu mun ahi hi. Pathian thin-ukna a tawntungin thuak tu uh hi. Amate in tua mun ah haksatna namkim a thuak tu uh hi. Maizum na zong a thuak tu uh hi. Hell sia taw nei ngawl dumpi-in ki son hi (Luke.8:31, Thuplkna. 9:1). Meili pi, kat le meikuang omna, tua munah ngamtat pha ngawlte a tawntung in ngimna a thuak tu uh hi (Thuplkna. 20:10). Hell sungah kaana le ha ngawina aw bek kiza tu a, dahna le haksatna bek taw kidim tu hi (Mate.13:42).\nMipha ngawlte thina hangin Pathian a lungdam ngawl het hi. Ahizongin amate a khelhna uh panin kisikkik-a tawntung nuntakna a nga tu Pathian in a dei hi (Ezek.33:11). Ahizong in Pasian in ih ban panin hong kai ngawl tu hi. Eite in ama ih teel ba le ama hong piak tawntung nuntakna sia a nial ih hihi. Hi leitungah ih nuntakna sia ih thi zawk cianga ih thetna tu mun ih teel thei na’ng hun hong ki piaksa ahi hi. Thu um mite ahi le ih thi zawk ciangin Pathian taw vantungah ih mangkhawm tu hi. Thu um ngawlte ahi le a sih zawk ciangin tawntung meiliipi sungah a kikhia tu uh hi. Thi zawk ciangin tawntung nuntakna nga a,tawntung meiliipi taw bangbang kipeal thei tuhi ziam? Lampi khat bek om hi. Tua in Jesu Khris upna le muanna ahi hi. Jesu in, “Keima in thawkikna le nuntakna ka hihi. Kei hong umte in a thi hangin a hing kik tu hi. Kei hong um mi theampo thina taw a ki pelh tu uh hi…” (John. 11:25-26).\nHih man ngen ngawl a hong kipia tawntung nuntakna sia mikim a tu ahi hi. “Tapa a ummi theampote in tawntung nuntakna a nga tu uh hi. Ahi zongin Tapa a nialte in tawntung nuntakna mu ngawl tu uh a, Pathian thin-ukna a mate tungah om cip tu hi” (John. 3:16). Ih thi zawk ciangin Pathian hong piak letsong tawntung nuntakna nga thei natu lampi om nawn ngawl tu hi. Ih thi zawkciang tawntung nuntakna ih nga tu le ih nga ngawl tusia hi leitung ih nuntak hun sungin ih heak tu ahi hi. Jesu Khris ih san le tawntung nuntakna ih nga tu a, ih nial le tawn tung nuntakna ih nga batu hi. “Tuni in Pathian hong piak hun hoi hi-in tatkhiatna ni ahi hi” (2Corinte.6:2). Pathian ih langdona, ih mawna hangin Jesu Khris in thina hong thuak sak hi ci a ih up le, hi leitungah a kicing nuntakna a nga bek hi ngawlin ih thi zawk ciangin zong tawntung nuntakna nga in Khris taw a tawntungin ih mang khawm tu hi.


url: =ZCRC nasepna le mipi mailam ding ahuampi thusunna ~ Lian Tuang :: ZOMI DAILY\nposted on 24 May 2020 at 10:30 am Lomkholna: Liantuang, News, Zomi\nTedim Tonzang Cikha ah khangham kum 80 tungsiah pilepu 300 val om a, Tedim gam huam bek ah naupang kum 10 nuai 19000 val om hi. COVID-19 hun sung le COVID-19 khit ah amaute lungsim pumpi a cidamna dingin pen mipi mahmah in nakpi takin tha I san mahmah ding kisam ding hi.\nI theih sa tek mah bangin COVID-19 ong kipat ciangin akua maciat kilung hi mawh in, ei hih theihna tek pan mipi ading ma kipang ciat hi. Zogam le a diakdiak in kawlpi mahmah ah positive ong kibeh lap tohtoh ciangin mimal tha tawh thasanna sangin kipawl khawm in thakhuah takin kalsuan ding lunggualhna tawh ZYA inntek in ZCRC ( Zomi COVID-19 Response Committee) kidingkhia hi.\nZCRC in sepding le lungulhna nam 5 kigel a,\na) mipi sung nekledawn dongtuakte panpih ding\nb)mipite lungsim thakhauhna ding thapiakna le hopihna bawl ding\nc)A kisapna munmun ah thatang kipiakkhiatna nei ding.\n4)Thuleng le thutak khentel in mipi tung pulakna le mipi sunga thu om bangbang thuneite tung pulakna nei ding.\n5) Tedim zatopi a khantohna ding a kisam bangin mapang ding cih ahi hi.\nA tunga lunggulhnate picing takin sep theihna dingin committee nam 5 tawh kikal suan hi.\n1)Social psycho support team\n3)Food & delivery\n5)Trust information cih ahi hi.\nCommittee 5 tawh kalsuanna pen mimal kim hanciamna le akua maciat panpihna tawh hun tomno sung mah in lawhcing takin na tampi kisem khin hi. Mipi le tangpi ading a kisam le a kul bangin nasep nam 25 bangah nakpi takin ma kipang thei hi. Ahuampi in gen leng kumpi thuneite tawh kizom in mapanna le mipi sung gilkial dangtakna thute ah thagui thatang le vanlenate thuk takin ma kipang thei hi.\nSum le van ngahna, zatna\nZCRC tungtawn in mipi ading panpihna mimal le kipawlna kigawm 20 val tung panin antang ip 500 le sumtang tein 250 val deuh kingah a, tu ni ciangciang antang ip 400 kim kihawmkhia khin in sumtang pen tein 125 kim mah kizang khin hi.\nAntang pen a kisam khempeuh a hamsa khempeuh ading kicing zo lo ding ahih manin nek ding a om nawnlo takpite bek mah I panpih zo bek hi.\nHih bangin neihsa lamsa apia mimal kim le nasem thakuan akua maciat tungah lungdamna thu nakpi takin kiko nuam hang.\nInnlam thu omzia\nTu laitak inn lam thu om zia pen I theihsa tek mah bangin nasepna khempeuh phial kitawl nga hi. Gam dang pan sum kikhak zong nibang hun sangin tawm zaw hamtang ding hi. India gam lam ah sum zon pai zonna khempeuh kikhak tan phot hi.\nLo kho in khawhsa kham innkuan pen a mal in I gen theih loh hangin kitawm mahmah hi.\nTedim Tonzang Cikha ah innkuan 20200 kipha a, mimal 131000 val om in khangham kum 80 tungsiah pileup 300 val om hi. Tedim gam huam bek ah naupang kum 10 nuai 19000 val om hi. Kumpi nasem mi 3668 hi a, sumbuk nei 691 kipha hi.\nMailam kiginkholhzia ding\n1. COVID-19 hun sung le COVID-19 khit ah biakna lam le leitung lamah naupangte pantahzia ding nakpi takin gel kholh loh phamawh ding hi.\n2. Nopna dahna le innkuan sung nuntakziate nidang bang hi thei nawn lo ding ahih manin a lem thei pen dingin paizia thakte I gelkholh ding a kisam kha ding hi.\n3. Sum zon pai zon zia ding kikhel in nuntak khuasakziate kikhel ding ahih manin ei adingin a lem thei pen ding lampite manlang takin I zon loh phamawh ding tawh kibang hi.\n4. Tu tung thupiangte I et ciangin antang tuibuk pen I khua I tui I leitang mahmah panin I khamkhop ding I ngah theih ding thupi mahmah ahih manin hih thute zong a manlan theithei in sep pah huai kha ding hi.\nVai khempeuh pen kumpi thuneite mah in ong maikaih in ong vaihawm ding ahih hangin mipi mahmah in zong nakpi takin tha I san keileh bangmah kilawh cing zolo kha ding ahih manin akua maciat in I hih theihna tek pan mapang in hanciam khawm ni. ( May 19, 7:00-9:00 pm Zoom meeting a thusunna a tomin genkikna hi.) Lian Tuang, President, Zomi COVID-19 Response Committee May 23, 2020\nPrevious: Hluttaw Meeting ah Pi Cing Ngaih Mang thusunna\nNext: Sia David Lah tawh kisai mipawlkhatte’ lungsim le kadeih thu


url: =Sunday School (Nipi sang) hongpian khiatzia ~ Pau Do Lian :: ZOMI DAILY\nposted on 9 October 2018 at 7:13 am Lomkholna: Article, Biakna, Paudolian\nLeitung bup Christian biakna tuamtuamte in November nipi masa simin Sunday School Day (Nipisang ni) ci-in muak hi. Nipisang athupitzia a tom in.\nSunday School ciaptehna ngah’ Robert Raikes leh Thomas Stock\nRobert Raikes kum 1735 in Gloucester, England ah anusung pan suak in 1811 in leitung nuntak na nusia in vantung Pa kiangah ciah hi. Amah pen Anglican Evangelical upna azui mikhat ahi hi. Apian napa in anusiat takciangin Robert apa han-ah vapai in khukdin sa in, “pa-aw keibek in ih nasep (printing shop) nasem zomzo mawk ding kahiam” ci in khasia mahmah hi. Amah leh apa kumtam pitak Gloucester Journal semte ahi uh hi. Apa asih khit, a printing shop vuah Robert amahbek thanem mahmahsa in vapai-a, anunung penpen apatawh a print uh Gloucester Journal 1757a ki published khatmu in simpah a, “I’ll make you proud, Father,” – Pa aw nang hong tawi sang ding hi ing” Pasian huhna tawh ci in angaih mahmah in kiko khia in, hih Gloucester Journal ahzong nang hong kigengen ding hi ci hi. A printing shop nasep hanciamtak in zom in midang nasep tampitak zong lazo in Gloucester Journalasim mi kibehlap semsem hi.\nAna sepkhawl ni (days off) ciangin Robert Raikes thong (prisoners) kiate kiangah vahawh gige in thongsungah na naksep lua in acina leh gilkial mitam pite va mukha hi. Veng khangto lo miginalo tampi omna hi in tuahun lai in naupang gamtat sialua tebang thong sungah kikoih theizel hi. Hibang naupang gina lo, cina leh gilkial tampitak amuh hangin amahbek in bangmah sepsak zolo hi. Hihbang nuntak haksat nate a Gloucester Journal ah gelhkhia zelhi.\nNitakkhat St. Catherine Street akicih na ah lamsiau in hun angahkal in vapai a, thakhat thu in naupang honpi khat lampi gei ah kilai (fight) mu hi. Naupang te azawndan uhpen thongsung aa’ amuhte naupangte mahbang hi. Naupangte lak ah alianzaw deuhkhat in naupang dangteng khat leh khat kilaisak in adangteng in khutbeng in thapia ziahziah mu hi. Robert in “hey naupang te kilai nawnkei un” acih kawm in tua naupang nih akilaite khen in, “na innvuah ciah vo” ci hi. Tua naupangte apaikhiat khit teh, agei a lokho nupi khat Robert in donga, “Hih naupang te kua tate hiam?” acih leh aaahhh thupi simkei o, amaute, ‘slaves of England’ (mikang sila) white slaves te hi cihsan in, Robert in “Mikang sila e” acih leh, hih naupang te in nisim in nai 12 sang atamzaw puantungsilh bawlna set ah semden uh a, atamzaw pen thongkia te’ tate hi cihi.\nRobert in apian na pa-in sihsan baih ahih man in, amahzong hibang a a-omthei naupang ahih lamphawk kik in, amah zong hih naupangte bang ahithei lua hi a, ‘ cih hong lungngai hi. Tuaciang Robert in tua lokho nupi nudongin, “hih naupang te Sangkah lo maw? Acih leh nupi nu in “Sang” aahh kah lo ee, amau na asepkul hiven cihsan leuleu hi. Nupi nu in Nipi ni pen amau offday hi in huaisia zawlai hi ahangpen, hih naupang te akem omlo in “Gamsa” “wild animals” bangin khuadung khuavai ah taikawikawi uh hi’ ci hi.\nRobert in hih naupangte pilna tawh pantah leng mailam ah hoih laimahmah ding hi cih hongmu in, bektham lo in amau (naupangte) Lungdamna thu agending zong omlo lailai’ cih hongphawksan’ hi. Hih thukhempeuh Thomas Stock akici patawh hong kikum uh a, koi sin aw, Thomas Sunday School kipan ni’ hongci in thukim na hong neipah uh hi. Robert leh Thomaste Sunday masading lawp mahmah in himah leh naupang tawmno bek hongpai thei hi. Marcy akici khat Robert in donga banghang in naupang tampi hongpai lo hiam? Acih leh ko naupang te niin lua ung’ ci hi. Tuaciangin Robert in naupang tekiangah nasam uh honghiat unla, namai uh hongphiat un acih khitciang Marcy in OK ci in tua a kipan hongpai zel uh hi.\nNipi sim in tua lamgei a kilai, avak thapte in laisim nading hun hongngah uh in, naupang te Sunday school kah ahih man un, Crime (gamtat siat na) khempeuh tua kiim ah hongveng’ pah hi. Police te-in zong lamdang sa in nidang a lampi gei akilai abuai thapai naupang te tun omnawn lo hi cih khuapi (city report) ah gen uh hi. Robert leh Thomas in kum 6-14 gualte kaikhawm uh a, agamtat na-uh hong kikhel in amai lam uh nakpi tak in lamet huai hongsuak hi. Nipi kaal tamlo sungin naupang 100 kahthei uh a, kum 3 sungin Sunday School mun 4,000 ah kipan pah hi.\nTuaciangin, lampi ah Robert leh Thomas tegel lam hongsiau uh a, Thomas in Robert kiangah napa, “I’ll make you proud Father” nacih pen tun kimu thei hi ci in thapia hi. Hih Sunday movement in America gamdong ah huntomno sungin hongtung ahihman in Sunday sangnaupang khanpi in khanghi. 1800 in England gamsung ah naupang 200,000 Sunday school kahta in, 1850 ciangin 2 million phato hi. Tualai in naupang te Sunday School nipikhat sungin nai 4 pan nai 5 dong kahsak uh in hoih asa leh hoih asalo omphial mah leh.\nLeitung muntuamtuam a om pawlpi lian tuamtuam te-in amau Sunday School kipat ni/kha sim in Sunday School Day in zanglozaw in hongpankhiat te azahtak na uh leh hongpian khiatna thu (history of Sunday School)naupang tethei sak nuam uh ahih man in November nipi masa sim in muakna neizaw uh hi. Pawlkhat leuleu in Sunday School Association Britain ah September 07, 1785 in kiphutkhia in tua ni in amuak zong om hi. Sunday School Union kipawlna Britain mah ah, July 13, 1803 in kiphut a, July in amuak zong om hi. Pawlkhat leuleu in Robert suah nil (September 1735 leh a sihni April 1811) in amuak zong om hi. Ei pawlpi ciat ii Sunday School kipatni a muaksangin atangthu tawh kituak leh athupitzia te’ ih nau pangte in hongthei le uh mailam ah mihoih tampi hongkibehlap ding in upna tawh hizah akihawm sawn hi ni. November nipi masa a akimuak na ahangpen amasuah nilah hilo, asihni phawkna lah hilo ahih man in Sunday School kipat masak ni hiding in ki ummawh hi. Pau D.Lian\nPrevious: Melbourne Khuado Cup 2018 Report leh lungdam kohna\nNext: Dawi in mi that nawnlo ~ Lian Tuang


url: =LESSON 10| MAY 30 – JUNE 5 NISIM NUNTAKNA SUNGAH KHRIH’ NUNG ZUI ~ MUC\nLESSON 10| MAY 30 – JUNE 5 NISIM NUNTAKNA SUNGAH KHRIH’ NUNG ZUI\nLESSON 10 MAY 30 – JUNE 5\nNISIM NUNTAKNA SUNGAH KHRIH’ NUNG ZUI\nSABBATH NITAK: Lk. 11: 8: 4 - 37 – 54; 12: 4 – 21, 35 – 53; 8: 4 – 15; 22: 24 – 27; Amos 6: 1; Lk.\nKAMNGAH: Sawltakte in Topa kiangah, “ Ka upna uh hong khangsak in,” a ci uh hi (Lk. 17: 5).\nAvanglian thuhilhpa ahih hangin, Khrih in mite theihngei loh thu bangmah phuankhia lo hi. Ama’ ngimna taktak in “ a mangthang mite zong ding le hon ding bek ngimna nei hi (Lk. 19: 10). Khrih\nin Pasian’ zia le tong kilangsak dingin hong pai hi. Singlamteh tung a thuakna in mawhna siahuaizia, Pasian i muh tel nading hong hilh hi. Mihing in mawhna tawh kidim mah taleh, hotkhiat ngah theih nadingin mawhna’ thaman hong piaksak hi. Tua bangin a thuak manin mawhnei mi in tatkhiat mi hong suak hi.\nHih tatkhiat mite sungah kihel dingin sapna ngahte in gualtungtuan nading a sapna ngah hi lo-in, amaute a sampa Khrih tungah ciampel lo-in a kip tawntung ding uh hi zaw hi. Ama’ deih bangbang, Ama nungzuite’ mungtup hong suak pah hi. Khrih tung le ama nasepna ah citakna lo buang, hoihna le kicinna om thei lo hi.\nNungzui mi hihna in, Khrih sungah nuntakna hi-a, khat sep tang ding khat in sepsak thei lo hi\nPHARISEE’ NUNZIA PEL UN\nGospel sungah Pharisee tawh kisai mun 80 val, Luke sungah 25 vei bang kimu thei hi. Pharisee-te in thukham zuihna-ah thukham a laimal bang tektekin a zui ciatciat mite hi. Sadducee-te ahih leh, Pharisee-te bang lo-in, amau deih bangin thukham zang uh hi. Pharisee-te in hehpihna thu um napi-uh, thukham zuihna tawh dikna, honkhiatna kingah hi, ci-in thuhilh uh hi.\nLk. 11: 37 – 54 sim in. Khrih in bang thu hong vauhilh a, koi bangin tua thu tu-in zong kimu thei hiam? Koi bangin Khrih’ hilh a lauhuai thute tawh kipelh ding i hiam?\nPharisee-te’ thuak ding gimnate in (Lk. 11: 42 – 54) tu ni ciang dongin, biakna man taktak a kipzia hong hilh hi. Gentehna-in, sawm-ah khat piakna pen na khempeuh Pasian’ kiang pan hong pai hi, cih lakna hi-a, ki-itna, thumaanna cihte kul nawn lo cihna hi lo hi.\nPasian’ itna le a thumaanna a nial Pharisee-te in kikhopna inn sungah mite’ pahtawi dingin a kiliansak mite hi (aneu 42, 43). Upna man nuntak pih uh hiam? Khrih in, a kimu thei gamtatna, pualam sianthona, zehtan tuamtuam zuihnate, biakna man i sak khak loh ding hong hilh hi (Gam. 19: 16; Lk. 11: 14). Pasian muhna ah a siangtho nate le thu nengno khat, zelhzau khak baih mahmah hi.\nKhrih in laithei thukhamhilh siate thuak ding gimnate zong pulaak hi. Amau pilna le thukham theihnate siksanin, amau zuih loh thukham mite zui sakin, a zui lo mite gimpia uh hi (Lk. 11: 46). Tuate kawmkalah, Pharisee-te in a nungta lai kamsangte’ langpanin, a hi zongnin a sikhin kamsangte pahtawi uh hi. Pasian Tapa thahlup ding vaihawm uh hi. A sikhin kamsangte a pahtawi manun gimna thuak ding hi lo zaw-in, itna, hehpihna le Pasian’ thukhenna a nial manun, gimna thuak ding uh hi.\nAmaute thuak ding a nunung pen gimna in lauhuai mahmah hi. Amaute tungah muanna tawh kipia Pasian gam lut nading thuman thutak tawhtang nei napi, tua bangin nungta lo uh hi. Tua tawhtang hoih takin zangin Pasian gam sungah mite lutsak ding kimlai, a ut nuam mite khaktan uh hi.\nPASIAN KIHTA UN\nAdventist pawlpi’ upna le nuntakna ah thulaigil mahmah khat a hi, vantung mithumte lakah a masa vantung mi’ thupuak in “ Pasian kihta unla, amah minthan pia ta un” (Mang. 14: 7), ci hi. Pasian kihta un, i cih ciangin lau ding cihna hi lo hi. Pasian kihta cih ciangin, Pasian in kua hi-a, eite tung pan bang hong ngen hiam, cih theihtelna ahi hi. Pasian a kihtak mi in Pasian tungah ciampel lo, a kimu thei upna tawh nungta mi ahi hi. Tua bang nunna in, Pasian pen i ngaihsutna, gamtatna, mite tawh kizopna, i nuntakna buppi mahmah hong siangthosak le lam hong lakpa hi, ci-in theitel hi. Nungzui mi hihna pen Pasian kihtakna siksan hi. Tua bang mi in a kip tawntung munah a om mi ahi hi.\nLk. 12: 4 – 12 sim in. Khrih in kihtakna thu bang hong hilh hiam?\nLuke in kua kihta ding, kua kihta lo ding hong hilh hi. Pumpi susia theite kihtak loh ding thupi hi. I tun nading tawntung nuntakna a susia thei Pasian, kihtak ding kisam mahmah hi. Ahi zongin i biak Pasian in van a leng gita nangawn a kem Pasian hi (Lk. 12: 6), i lutunga samzang khempeuh a pha zah nangawn a thei khin, itna, hehpihtheihna tawh kidim Pasian hi. Tua hi-in Ama mai-ah mimal khat ciat in manpha mahmah hi. Hih thu na tel nak leh, hih leitungah na lau, bangzah bei ding hiam?\nLk. 12: 13 – 21 sim in. Khrih in bang hong vauhilh hiam?\nKhrih in unau nihte’ gamh luah thubuai, thu a khensak loh hangin, tua unaute in Thukham a sawmna thupiak a theih dingun hilh hi (Pai. 20: 17; Lk. 12: 15). Huaihamna, deihgawhna cihte in a tawntungin a kip thupiak ahi hi. Nuntakna i cih pen neih le lamhte hi lo hi. A hai mihaupa in hih leitungah nop a sak theih penpenin a nungta mipa hi. Amah bangin i nuntak loh ding kidop huai mahmah hi. Neih le lamh, sum le paai tampi neite in hih thu ngaihsut huai phadiak hi.\nLeitung nate in kitangsapna tuamtuam hong sik theih uh hangin, lungnopna taktak hong pia thei lo uh hi. Tua ahih leh, bang hangin Khrih’ vauhilhnate (Lk. 12: 16 – 21) kitel khial zel hiam?\nVILIN KIGING DEN UN\nKhrih’ nung a zui mi khempeuh in pilvang cihtakna cihte kisam hi. Tawntung gam a gal muh ding hi ta, thuman thutak lenin, a vanglian khuavak a nei, a thupi nasep a sem, a nungta lai eite in, cihtakna khahsuah lo-in, a zah tampi-in mainawt kul hi. Ellen G. White, 5T., 460, 461.\nLk. 12: 35 – 53 sim in. Khrih hong pai kik ding a ngakte tungah, a phadiakin nang a ding bang thupuak hong gen hiam?\nPasian thu-umte in thadah lo, om hithiat lo ding mite hi. Khrih hong paikik ding a hun i theih loh hang, hong pai kiktakpi ding ahih manin, i khuavakte tangsakin, kawnggakte gaksa-in om a, a kiging tawntung dingte ihi hi. Khrih hong pai kik ding thupha tawh na nunzia, na upna, na gamtat luheek kimakaihsak in. Ama tungah cihtakna, amah dawn dingin a kiging den mi in, a hoih nasem le gilo nasem kilamdanna ahi hi. Ka topa hong ciah hak lai inteh, a ci nasemte tungah Pasian in thukhen ding hi (Lk. 12: 45). Pasian in hun hoih hong piak leh nasep ding tavuan zong lian pah hi. Tua hi-in tam a ngah mite tung panin tampi mah kingen ding hi (aneu 48).\nZion nuam a sa mite in gimna thuak ding uh hi (Amos 6: 1). Hih in, nungzui mite pai-na lampi ding lamnuam hi lo hi, cih hong hilh hi. Paul in zong galvante silh un ci-in hong hilh hi (Eph. 6: 12). Khrih le Satan kidona sungah a nungta mite in Singlamteh tawh kinai tawntung hi. Upna kip in, Khrih’ singlamteh pua-in a tawp dong hong tunpih ding hi.\nTampi a kipiate tung panin tampi kingen kik ding hi; tampi a ki-apte tung panin a tamzaw kingen kik ding hi (Lk. 12: 48). Hih thu in, Seventh-day Adventist thu-um mi khat nahihna tawh kizui-in, bang hong hilh hiam?\nCINGTAK TECI DINGIN OM UN\nPa, Ta le Kha Siangtho in mihing kipiansakma, mihing a mawhma, leitung kipiansak ma nangawnin tatkhiatna thu koih khin uh hi (Eph. 1:4). Tua thu in singlamteh’bulpi mah hi. Mi khempeuh tungah kipuak ding Lungdamna Thu in tua thu mah hi. Tua thupuak dingin Pasian thu-um khempeuh in tavuan nei hi.\nTopa’ thupiak in Jerusalem, Judea le Samaritan a kipan leimong dongah ama teci dingin hong sawl hi (Sawl. 1:8). Tua thupiak in Ama nungzui khempeuh in nasep thupi nei ihihlam hong hilh hi.\nKhaici vawhpa le khaici gentehna in bang hong hilh hiam? Lk. 8: 4 – 15.\nA citak teci in thaman bang ngah ding a, bang hun ciang a thaman sang ding hiam?\nSumtang thugentehna in teci hihna-ah cihtakna le tavuan neihzia bang hong hilh hiam?\nA tunga thute in teci pang mi le upna neite mai-ah a lauhuai thute, sep ding nate le ngah ding thaman hong hilh hi. Thu-um mimal khat ciat in vantung tavuan piak i nei hi. Na ngah khempeuh ngaihsun lecin, nang tung pan hong kingen kikte cihtham hetlo hi.\nSILATE MAKAI HI-IN\nLk. 22: 24 – 27 sim in. Topa in nungzuite tawh a nunung pen Nitak An ne ding kithawi-in a om laitakun, Vantung Gam ah kua lian pen ding hiam, ci-in a nungzuite khat le khat ki-um uh hi. Koi bangin Khrih in amaute’ theihloh thu hilh in bang thu in amaute’ lametna tawh kilehbulh hiam?\nMakaihna tawh kisai Khrih’ hilh thu in tuamdang hi. Pharaoh, Nebuchadnezzar, Alexander, Julius Caesar, Genghis Khan cihte’ in mi tungah thuneihna, zaa nei uh hi. Leitung makaite in tua bangin mite tungah thu nei uh hi. Ahi zongin Khrih in, tua bangin mite tungah thu nei dingin thuhilh lo hi. “ Note tua bang na hi kei un. Tua sangsikin, note lakah a lianpen in a moipen bang hi dinga, a ukpen in nasempa bang hi ding hi” (Lk. 22: 26). Makai hihna tawh kisai leitung mite’ ngaihsutna tawh kilehbulh Khrih’ hilh thu in: “ note tua bang na hi kei uh hi. Note lakah a lian nuam peuhmah na nasem uh hi ding hi. Note lakah makai ahi nuam peuhmah na sila uh hi pelmawh ding hi. Mihing Tapa, midangte ama na a semsak dinga hong pai hi lo, midangte ading nasem ding le mi tampi tat nadingin ama nuntakna a pia dingin hong pai ahi hi, a ci hi” (Matt. 20: 22 – 28).\nMi tungah zaa neihna in lungkimna hong pia lo-a, sepna in hong lungkimsak hi. Makai khat ii thuneihna in aa zaa neihna hi lo-in, mite’ na a sepna hang hi zaw hi. Kumpi tokhom in kuamah khel zo lo hi. Singlamteh bekin kikhelna piangsak hi. Nuntak nadingin mawhna thu-ah sih phot kul hi (Jn. 12: 24).\nNungzuite lakah kua lian pen ding hiam ci-in amaute khat le khat kikum ciat uh hi (Lk. 9: 46 – 48). Nungzuite in leitung cilesa lungsim tawh kidimlai uh hi. A Topa in amaute’ lungsim tawng thute pholhkhia hi. Tua a genkhiat thu in, Khristian thu-um mi’ nuntakna-ah a thupi mahmah hi. “Note lakah a neu pen” cih pen leitung lungsim tawh kituak het lo hi.\nKhrih’ lungsim puak le leitung lungsim puak kilehbulh mahmah hi. Koi bangin Khrih’ deih nunzia bangin nungta thei ding i hiam?\nSIMBEH DING: Lungsim puak kua aa hiam? Ngaihsutnate kua aa hiam? Kua it ding i hiam? Kua aa dingin na nuntakna zang ding na hiam? Khrih aa ihih leh, i lungsim ama neihsa hi pah hi. I nuntak, i lungsim ngaihsutna khempeuh Ama aa hi. Ama’ lim le meel i pua hi. Ama huu tawh a nungta ihi hi. Ama deih bang i sem hi. Na khempeuhah Amah i lungkimsak hi. Ellen G. White, Steps to Christ, 58.\nMawhna, siatna tawh kidim hih leitungah nuamna lian penpen, theihna lian pen in Topa’ na sepna bekin hong pia thei hi. Hih sangin kicing zaw, ciangtan om lo nopna lian pen, a hong tatkhiatna thu, i mu ding a, i tel zawh loh a lamdang thute kitelsiang ding hi. A vanglian lametna nei-in Khrih tawh a nungtakhawm tawntung ding ihi hi. Ellen G. White, Education, 309.\n1. Jesuh in mihau a kipan bang mah nei lote zong sam hi (Lk. 12: 20). Hau, milian khat hi-ta kei leng, Pasian muhna-ah bang in mihai hong suaksak thei hiam?\n2. Pawl sungah, milian, mi minthang, mi huzaap zo cihte a om mah bangin, mi nautang, kuama theih khak loh mi zong kihel hi. Mi nawl khin, mi thupi a kisim kha lo mite in miliante tawh kibang ahihlam bangin phawksak thei ding hiam?\n3. Pharisee-te i mawhsak kha phial ding hi. Ahi zongin amau bangin a nuntak kha i hih lohlam bangci kitel ding na hiam? Pharitee bang hi lo-in koi bangin thuman thutak aa dingin na nungta hiam? Bangci bangin thuman le zuau thu khentelin, lampi tanzau sangin lamneu tawn zaw ding na hiam?\n4. Bangci bangin Khrih’ hong kumkik ding ngakin kiging tawntung ding na hiam? Koi bangin Ama hong pai kik ding awlmawh lohna tawh kipelh ding na hiam?


url: =A hunzui thu taangkona pawlkhat ~ Florida Thupuak :: ZOMI DAILY\nposted on 1 July 2017 at 9:55 pm Lomkholna: News, Zomi\n1. South Florida aom Myanmar Mission Church (MMC) pawlpi in 2010 kum a kipan tuciang dong aneih ahi, “Zomi School Of Language and Literature” (ZOSOLL) ci-a Zolai sinna sang maikha sung July 4 pan 8 ciang nei ding uhhi.\nHih sangah Zolai leh Pasian thuthuk te asin nuam, akah nuam Zomi naupang khempeuh ki sang ding hi cih, thumanpha za ihih manin lungdam huai mahmah hi.\nSang tawh kisai in a kician zaw-a atheinuamte in pawlpi siapa tungah ki kan thei hi cih thu ki za hi. (MMC pan)\n2. Hih MMC Pawlpi in tulai khangnote in Pasian thu lam ah hat in, Pasian thu theihtelna ah hong khan’tohna ding deihsakluatna leh veina lianpi tawh “YOUTH FOR CHRIST” cih conference khat July 13 pan 15 dong nei ding hi.\nHih conference ah sun nai 2:00pm pan nai 6:00pm ciang Pasian kammal thu sinna leh nitak nai 7:00 pm pan nai 9:30pm ciang biakpiaknate om ding-a, nai 6:00pm pan 7:00pm kikal sungin tentan kah khempeuh leh nitaak kikhopna ah kihelnuam in nitak-an a ne manlote ading nitak an vakna om ding hi. Zomi khangno khempeuh ki hel thei hi cih thu ki za hi. (MMC pan)\nRelated: Sihkohna le dahpihna: Rev. Tun Khan Zam (Tungzang)\n3. June 27, 2017 ni-in Pasian leenggah huan ah kum tampi asem Tungzang khuami Rev. Tun Khan Zam (Jireh AG Pawlpi kem siapa) in pumpi damlohna tawh Yangon khuapi pan lametlohpi-a, hong nusiatvatna hangin, a nusiat azi ata-te tawh ki bangin ka dahkhopna leh ka khuangaihpihna uh hih Florida thupuak pan in hong pulaak khia uh hi. (FB pan)\nPrevious: ZIUSA 2017 kumcin Khawmpi hong kah un\nNext: Malaysia, Perak State sungah Operasi kibawl in gamdangmi 35 kiman


url: =ZSS 2: Jerusalem pan Babylon ah - Zomi Adventist Innkuan\nLesson 2: Jerusalem pan Babylon ah\nTukal sung Simding: 2 Kings 21:10–16; Daniel 1; Gal. 2:19, 20; Matt. 16:24–26; 2 Cor. 4:17; James 1:5.\nKamngah: “Pasian in tua khangno li te, laitheihsiamna le pilna thukte a pia hi. Daniel pen mangmuhna le mangkhiat siamna a pia hi” (Daniel 1:17).\nLaisiangtho in a puksa mite thanemna pulakkhiat ding zumhuai salo hi. Gen. 3 na pankipan, mihingte’ mawhna le a thamante uh pulak ngiatngiat hi. Tua kawmkal mahin, zia-etna lianpipite zo a, Pasian tungah a thumaan teitei zong omhi. A lungtang nathuai mah mah thupiang Daniel sungah omhi.\nDaniel’ laibu sim ciangin galhangpa taktak pen Pasian hizaw cih phawkin. Daniel le a lawmte cihtakna thu gen sialin, Babylon kumpite’ tawh a kitalsik tua khangno 4 teng a makaih Pa ki mangngilh kha den hi. Thumaan citak cihpen, eima gam le leitang ah bel baihlel e. Mi’ gam, mi’ leitang, midang ngeina le biakna sungah haksa hi. Ahih hangin, Sawltak Paul bangin khattang in a thuakngamna thupen a “uppa a theihman” (2 Tim. 1:12) in a muan hang hi.\nDaniel’ laibu simsuk pak leng, guallelhna tawh kipan hi. Judah in, Nebuchadnezzar mai ah guallel a, biakinn um le beel khempeuh Jerusalem pan Shinar gamah puakhia gai uh hi. Shinar cih pen, Gen. 11:2 sung, Babel tausang dinna mun ahi hi. Pasian langdona kipatna mun a hihmanin, lim hoihlo hi limlim hi. Babel tausang lamte in, vantung bansak zolo mahleh, Nebuchadnezzar le ama’ pasiante in Shinar munah om in, Israel’ Pasian tungah gualzo hi ci in um uh hi.\nDaniel in, Jerusalem’ gual lelhna pen, Babylon kumpi vangliatzawkna hilo a, “Topa in, Judah kumpi Jehoiakim pen Nebuchadnezzar khut sungah pia” (Daniel 1:2) hizaw ci hi. Sawtlai pekin, Pasian in, Amite’n Amah mangngilh in thuciam a palsat vualeh, gamdangah Sal in kiman ding genkhol zo hi. Babylon kumpi thahatna le, Pasian in tua tangthu makaih gige cih Daniel in telpha mahmah hi. Hih khangno te’n, Pasian’ ukzawhna tellua mahmah uh a, Babylonte’ ukna le zolna khempeuh a maingat zawh na’ng uh tha ngah tuam hi.\n2 Kings 21:10–16; 2 Kings 24:18–20, le Jeremiah 3:13 cihte simin. Banghangin Pasian in, Judah le Jerusalem, Babylonte’ khutsungah pia hiam?\nKum zalom 21 sung to nate maingat laitakin, Daniel’ laibu sung a, Pasian’ theihkhol nadan enpha kik ding hihang. Pasian in ukzawhna tawh tangthu hawl beklo in, hehpihna tawh Amite panpih denlai ci in hih laibu in ciamteh hi. Sin suksuk leng, Hebrew salmatte ading Pasian in a vaihawmsak mah bangin, hun nunung ciang, Amite adingin, bang langdona peuh hong tungzongin, vaihawmsak lai ding hi.\nNa upna hong langdo bangpeuh om a, pawlpua pan maw, pawlsung pan, a hih keileh, nangma pumpi thanemna maw? Na mai ah hong suak peuhpeuh na zawhzawh na’ng in, Pasian vangliatna koici bangin suang thei ding nahiam?\nSee also Pilsinna: 4th Quarter 2020 Sabbath School Lesson\nBabylon tungcil limlim, Hih khangno 4 te’n, a upna uh hangin tona lianpi maingat pahlian uh hi. Kumpi nasem kisin dingin tuamkep ding kiteelkhia pah hi. Tanglai kumpite in, a galmatte lakpan a hoihpen pawlkhat tengkhia in, amah le a pasiante nasemsak thei uh hi. Tuate, upna lamah le leitung lamah a pumpi bup in thaksuaksak zel uh hi. Tua bang dingin Hebrew salmatte min kheelmasa pen hi. Amau’ neihsa ahihna lakna in, minthak pia uh hi. Minthak piakna tawh Babylonte ngeina le lungsim puathei ding cih deihna ahi hi. A min masa uh, Israel’ Pasian’min kitamte, namdang pasian minte tawh kheksak uh hi. Tua banah kumpipa’n ama annek bang nesak nuam talailai hi. Kumpipa’an neekpih cihin thutampi huamsak hi. Kumpipa tungah thumaan in kingamh cihna ahi hi. Tua ante zong a pasiante maiah ki aap khinsa hi a, tuate neeksakna zong biakpiakna thukmahmah ahi hi. Kumpipa’ biakna sungah thukimtakin kihelna ci uh hi.\nTua bangin Daniel le a lawmte’n hihbang tona lianpi phu uh hi. Amau ading in, tua vangliatnate do in, Pasian tungah cihtak theihna ding peuhmah pen, thulamgdang khat apianloh phamawh ta hi. A buaihuai sem thukhat in, Babylon khuapi pen mihingte’ gual zawhna mualsuang a ding ahi hi. Biakinn hoih mahmahte, huan kikhai le khuapi laizang kantan a luang Euphrates gun cihte pen, kuama’ demzawhloh hoihna tawh kidim ziazua hi. Daniel le a lawmte zongin, tua nopsaknate sungah ki beelpawltheihna hunhoih ngahthei ding uh hi. Hebrew salmatte hi nawnlo in, kumpi uliante suakthei ding uh hi. Upna nusia in leitung minthanna le nopsakna tawh khekzaw dinguh hiam?\nHih tangvalnote in, amau khensatnate, koici bangin pulaak khia uh hiam? Tua bang zolna lianpi na thuakkha hiam? A nem dikdek zolna peuh ahi hiam?\nDaniel 1:7–20 simin. Hih tengah thunih in nasem hi: Daniel’ deihteelna le Pasian’ panpihna hi. Bang thukhun thupi namu hiam?\nHebrew salmat tangval 4 te in, a Babylon minthakuh niallo uh hi. Amau le amau Hebrew minpi mah tawh kisap lohbuang hihtheih dang neituanlo uh hi. Kumpipa sabuai tungpan an le zu cihte bel, amau nialtheih hilel hi. Amau 4 teng deihteelna in thupi mahmah hi. Ulian khat in, a min kheelsakthei a hihleh, amah’n ankuang kheelthei hi. Kumpipa sabuai panin aneek noplohna thu nih omhi.\nAmasa, Kumpipa sabuai tungah an sianglo omding hi (Lev. 11).\nAnihna, An peuhmah pasiante milim’ maiah a ki aap masak khitteh, kumpipa neek dingin kipuakpan hi. Daniel in, hun mawkbei sakhetlo, zuaulo khemlo in, biakna upna hangin, hih ante nekloh ding hangsan takin ngen hi (Daniel 1:8).\nDaniel le Babylon ulianpa kihona sungah, a thupi pawlkhat om hi. Amasa in, ulian pa a ding haksatna omding cih telpih ahih manin, hong sin in ci hi. Ni sawm sung an dang nek kisinna tawh, ulianpa launa beisak ding cihna hi. A nihna ah, hun tomno khat sungin a hoihzaw piang ding cih zah in Pasian muang hi. A thumna ah, gah-teh le tui bek teelkhiatna in, Piancil lai a Pasian hongpiak anbulpi (Pian. 1:29) Daniel in a teel ahi hi. Pasian hong piak anbulpi sangin a hoihzaw andang koi ah omlai thei ding hiam?\nPasian in, na hong sepzom theihna dingin, Daniel’ teelsiamna in bangzah in thupi hiam? (Dan. 1:9) Eima’ deihteelna a thupitzia, bang theihbehna na ngah hiam? Pasian muanna in, eite deihteelna bangci huzaap hiam?\nDaniel le a pawlte in, Nebuchadnezar deihdaan tawh kituak a hihmanun, kumpi inn sungah nasem dingin kiteel uh hi. Kumpipa’ deihna bangin, kumpi inn nasem ding peuhmah, “poina neilo” le “melhoih” ding (Daniel 1:4) ci hi. Dihdih in, biakpiakna ganno le biakinn nasem peuhmah “poina neilo” (Siampi 21: 16-24; Siampi 22:17-25) ding ci hi. Babylon kumpipa in, amah le amah Israel’ Pasian tawh kikimsak in, a nasemdingte hibangin deih hihtuak hi. Thukhat ah, ngaihsut khaklohpi mah in, Daniel le a pawlte’n, Babylonte nenniamna nuai mahah, Pasian adingin siangtho takin nasem thei uh hi.\nGalati 2:19, 20; Matt. 16:24–26; le 2 Cor. 4:17 cihte simin. Bangbang zia-etna thuak taleng, thuman takin ki dingtang thei veve cih hih Laisiangtho in hong koici hilh naci hiam?\nPasian in, a thumaan Hebrew salmat 4 teng pahtawi in, ni sawm a beiciangin, kumpipa ankuang asawk midangte sangin, amau hoihzaw, cidamzaw thampek uh hi. Tua bangin Pasian in, a nasem 4 teng “laitheih siamna le pilna thukte” a pia hi (Daniel 1:17). Hih pilna in, Daniel’ kamsang nasepna ah thu kician omsak hi.\nPasian in, Babylon kumpi innsungah, anasemte’ upna a pahtawi mah bangin, eite’ leitung haksatnate ih phut laitakin, pilna hong pia hi. Daniel le a pawlte tungtawnin, kimkot hoihlo kawmkal mahah, ninbaanglo in ki omthei cih honglak hi. Pasian’na sepna dingin, tang-om cihbang kullo ahihna zong hong lak hi. Daniel le a pawlte in, a ombek hilo a, zuauthu, thumaanlo le phuahtawm thutawh kidim Sang ah pilna sin hi napi un, thumaan citakin omveve uh hi.\nKoikoi ah teng taleng, thumaan a langdo ngeina le mipite in, hongzol taleh, ih up thumaan tungah citak dingin hongto hi. Na minam ngeinate in, hong lehzolnate zongkhia inla, Ke’n bangzah nialzo kahiam cih ngaihsun in.\nDaniel 1:17–21 simin. Tua mi 4 teng gualzawhna tawhtang bang hiam? (Job 38:36, Pro. 2:6, James 1:5 cihte simbeh in.)\nKum thum sung “Babylonian University” ah Hebrew tangval 4 sang a vakah khit uh ciangin, kumpipa maiah, sittelna nunung va ding uh hi. Cidamzaw bek hilo, a pilna uh zong batzawhloh hilai hi. Tua mi 4 teng, kumpipa inn sungah nasem dingin kicialpah lian hi. Mangngilhloh dingkhat ah, “pilna siamna” a cihteh, milimbiate aa tampi kihel ding hi. Um kei phialmah leh zong, hoihtak kisin in siam mahmah uh hi.\nNebuchadnezzar in bel, hih bang lawhcinnate peuhmah, kumpi ante neekna bekmah tawh piangthei dingin ngaihsun hi. Ahih hangin, Daniel le a pawlte’n, hihbang lawhcinna sangmahmahte peuhmah, Babylon ngeinate in piangsak zolo ding, Pasian bekin piangsakzo cih tel sitset uh hi. Pasian in, Amah amuangte vang a piakzia. Media-te, kumpite le sang dangdangte in, Pasian’ tate suksiat ding hong lauhthawn hangin bangmah lauhuai keeilo hi. Pasian ih muan nakleh, kamphat kamsiat cihte le haksatna khempeuh ih palzo ding hi. Ih upna hongto a omciangin gualzawhna tawhtang in teelsiamna ahi hi.\nDaniel 1 ih etciangin, Pasian tawh kisai pilna pawlkhat ih ngah hi. (1) Pasian in tangthu hawl hi. (2) Pasian in, ih kimkot pan ngeina le mipite hong langdonate palzawhna ding pilna hong guan hi. (3) Pasian in, Amah lungsim le nundaan tawh a muangte pahtawi hi.\n“Cyrus, Babylonkumpi a suahdong, kumpi inn ah, Daniel ompaisuak hi” Daniel 1:21. Cyrus’ thu a ki pulakpen, salmat mipite adingin lametna lianpi omhi. Pasian in, Amite Jerusalem a ciahkik theih nadingin, phalna pia ding, Cyrus teelkhia hi. Daniel’ laibu apatna lamah, guallelhna le saltanna ommah leh, a thukhupna lamah inn ciah kikding lam-etna pia hi. Hih in eite Pasian ahi hi: Haksat penpen hunsungah zong, vantung tawlet honghon in, thuaksiatna le gimnate galkhatah minthanna le nopna omcih hong musak hi.\nNgaihsutbeh Ding: “Daniel le a pawlte Babylonah omuh a, Egypt ah Joseph a tuncil lai sangin hamphazaw uh; himah leh, nakpi takin ki sittel keei hi. A tualniam Judean innte tawh teh theihloh, khuapilian inn hoih pipite sungah, kumpi lianpen pa nasem dingin kihilhna ngah uh hi. A nuam kumpi inn sungah kisiat theihna’ng zolna thahat mahmah omhi. Amantakin, amau, Jehovah Pasian abiate in, Babylonte salmat hileltak; Pasian’ innpi sungpan umleh beel tengpen, Babylon pasian biakinn sung tunguh; Israel’ kumpipa nangawn Babylon khut sungah thongkia; tua ahih manin, Hebrew’ biakna sangin, Babylonte biakna in lianzaw, thupi zaw ci in kiphatsakpih uh hi.\nTua bang hunsung in, Israelte’n Pasian’ thukhamna pan lampial a hihmanun, Pasian in, Ama ukzawhna le sianthona, Ama’ deihnate Babylon tungah pia a, thumanh a kulna hilh hi. Hih teci panna Ama’n pia a, a thumaan mite bekmah a kipiathei ahi hi.” Ellen G. White, Education, p. 54.\nNa khaansung vuah, ngeina tuamtuamte, mipite hong tonate kikum dihun. Bangteng peuh hi a, pawlpi buppi in bangci phuutzawhthei ding hiam?\nDaniel le apawlte’n upna a nutsiat dinguh baihlua lel hi. Babylonte bel galzote hilel uh hi. Jew mite aihleh guallelte hi. Israelte Pasian sangin Babylon “pasian” liatzawkna “teci” bangdang ompeuhmahlai hiam? Hih santakah, kiptak a dinzawk na’ngun, tha apia bang Laisiangtho mun omhiam? (Jer. 5:19, Jer. 7:22–34.)Hihbangte in, Laisiangtho simpha mahmah in, “tulai thumaan” telphat mahmah ding a thupitna hong bangci lak hiam?\nCihtakna in, eima a dingbek hilo, cihtakna tawh ih tecipan amute ading nangawn in banghangin thupi hiam?\nPrev post Nimrod le Sunday\nNext post HSS 2: JERUSALEM ATANGA BABULON


url: =Ankuang 100 ~ Deih Tung :: ZOMI DAILY\nHun khatlai in Japan gam ah mizawng innkuan khat om hi. Hih innkuan te pen Puteek khat, Nupa khat hi in tua nupa te in tapa khat nei uh hi. A tapa uh pen kum 2 khawng pha pan in a pu tawh inn ah nauki don zelzel uh hi. A nu leh a pa in nasep nei tuak uh a, na sep a neih uh hang in khasum kham loh tawh nuntak haksa sa in abuai pian den inn kuan khat a hi uhhi.\nNikhat hih nupa te a nasep pai na vuah a mawtaw uh kibung in kamsiat na tawh hong nusia mawk uh hi. A tapa neu uh leh a pa teek bek uh nusia sa in hih nupa te in sih na gamzuat san uh hi. Hih nupa te a sih khit tak ciang naupang no leh apu bek inn khat ah om uh a, na lah sem zo lo in damdam in a neih sateng uh ne to to in asawt nateh a neih sateng khem peuh hong bei ta hi.\nSum lah nei nawn lo in an nek khat man bek hong nei ta uh hi. A pu in lah sumtha lawh zo nawn lo, a tupa pa lah nau pang lai in sum zong thei nai lo, a huh thei ding lah sanggam dang nei lo sawnsawn uh hi. Sum zon na ding om nawn lo ciang bek hi leh thu khat, a nu leh a pa in lah sum nusiat nei zo sam lo uh ahih man in hihte putu pen a nuntak uh hong haksa mah mah hi.\nNikhat aputu un a gil uh kial lua ta a hih man in ansai khat hong zuan uh hi. Ansai sung ah hong lut phei uh a, tut na a kiu khat ah hong tu uh hi. A putu un a puan uh lah hoih lo, gilkial mel mah mah uh hi. Ihmuh phet in va dong ta kei leng putu hi in bangmah a nei lo uh a hih lam ki thei hi.Ansai pa in bang ne ding nai vua? Ci in dong a, putu te in zong an kuang khat vai khak uh hi.\nAnsai pa in kuangkhat bek maw? Ci in dongpha kik hi. Banghang hiam cih leh minih ahih man un kuangkhat bek pen up huai lo hi. Midang te bang in pen mikhat ciang kuang 2 bang ne thei lai uh hi.Puteek pa in kuangkhat bek hi ci in vai khak hi. An hong tun teh atupa pen gil kial lua a, a kap kap sa a hih man in a tupa pa nesak hi. A tupa pa nek a et kawm in puteek pa zong a gilkial mahmah hi. Hih puteek pa zong a gilkial in a hi zong in sum a nei lo hi in teh cih na tawh ansai pa in puteek pa a ding zong an kuang khat pia hi.\nPuteek pa in ke’n vai khak keng, ko sum an kuang khat man ding bek nei ung ci in ansai pa kiang ah gen hi. Ansai pa in puteek pa thugen azak ciang in heh pih huai sa semsem hi. Ansai pa in “ Kasai ah an ka zuak uh ciang kuang 100 ka zuak khit sim in kuangkhat ta pen a mawkna in ka piakngei na a hi hi. Tu in na tupa nek tawh tu ni kuang 100 cing lian ahih man in nang ading kuangkhat amawk na in kong pia hi” ci in gen hi. Puteek pa zong lungdam lua in an ne a, akham uh tak teh ankuang khat man pen sum pia uh a, ansai sung pan in pai khia uh hi.\nAtak tak in cileng hih ansai pa in nikhat in ankuang 100 zong khawng ngei lo hi. Hih puteek pa pen puan lah hoih lo, a meel ih et ciang lah teek mah mah ta, a tupa pa en leng lah a puan hoih tuan lo, zawngtuak lua mah mah uh ahih man in ansai pa inheh pih huai a sak na tawh tuabang in a kampau kha ahihi.\nAzingsang teh tua putu tegel pen tua ansai pa sai a ki galmuh na khat ah zingsang tung pan in tu uh a, ansai ah a lut bangzah pha ta hiam ci in sim sim uh hi. A lut te in kuangbangzah ne uh hiam ci in zong gal et et uh hi. Zingsang tung pan in a et et uh a hih manin ansai nei pa in zong a thugensa pen hih putu te in um in ankuang 100 ka zuak a ngak uh hi ngel ding hi ci in um mawh hi.\nHih putu te zong zingsang khuavak cil pan in a ngak uh a hih man in sun lam ciang agil uh nak kial lua mah mah ta hi. Nitak a sai uh akhak kuan ciang in mi 100 hongcing lian pan in tua teh ansai sung ah hong lut phei uh hi. Zingsang pan in an angak uh a hih man in nitak ciang in bel hih putu te a gil uh nak kial lua mah mah ta hi.\nAnsai pa in ankuang nih hongla khia a, a putu un an pia hi. Puteek pa in tu ni an kuang 100 khawng bek hi lo na hi hiam? Bang hang in an kuang nih hong pia na hiam a cih leh ansai pa in kasai ah tu ni a hong pai khem peuh in kuang nih ta ne uh a, tu in kuang 200 ka khawng khin hi. Tua hang in kuang nih a mawk na in kongpia thei hi ci in khem hi.\nBangbang a hi zong in nidang in ahih leh hih ansai pa in nikhat in ankuang 100 khawng ngei lo a, tu ni in a hih leh kuang 100 khawng cih mawk pen lam dang a ki sa mah mah hi. A zingsang kik leuleu ciang putu te zong anngak in ansai gei ah tu uh a, mi bangzah lut ta hiam ci in a putu un mit phia lo zen in enzel uh hi. Ansai pa inzong mu zel a, alungnop lohi. Zingsang pan in a ngak uh pen sun 12 ciang mi 100 ansai sung ah lut khin ta mawk hi. Mi 100 cing khin a hih man in anki nei thei ta ding hi cih na tawh putu te zong ansai sung ah lutleuleu uh a, ansai pa in ankuang nih hong la khia leu leu in a putu un pia hi.\nPuteek pa in mi 100 bek hong pai pan hi lo hiam bang hang in kuang nih hong pia na hiam ci in a dot leh ansai pa in mikhat in kuang nih ta ne uh a hih man in tu in kuang 200 cing khin hi ci in khem hi. A taktak in sun 12 ma in kuang 100 bek a zuak khin pan a hihi.Kuang 100 bek cih sam hang in nidang in a hihleh nikhat in kuang 100 zong a khawngngei lo an sai khat a hihi. Tua dan in hong pai to to a, nitak ma in kuang 100 khawng kik a, tua putu te an piazo zel hi.\nZingsang sim in putu te anngak in hong pai den uh a, nithum ni teh zing sang nai 10 in kuang 100 khawng khin uh a, ni 4 ni teh nai 8 in kuang 100 khawng uh hi. Hih ansai pa pen a sai uh khawng sem sem a, a sawtna teh nai khat sung in kuang 100 khat khawng ta hi. Hih putu te zong zingan pen sun dong, nitak dong ngak kul lo in zing an, sun an, nitak an cih dan in hunmaan tak in an hong ne thei uh hi.\nHih ansai pa in asai ah hih putu te an a piak ma in a sai khawng lo lua a,a lungkham kham khat a hihi.Hih putu te a pai ni unzong ankuang 100 a khawng lo pi a hihi. A hehpih nop na lungsim, heh pihtheih na aneihman bekin tua dan kammal zangh kha a, a sawt na teh ansai pa zong a gam ah ansai minthang,mihau khat hong suak zo hi. Piakkhiat na in muhtheih in gah a neih na ki mu thei hi.\nHih thu bang hang in ngaih sun kha dih dih ka hiam cih leh sum 100 khat ih neih lai tak in peek 1 piak ding pen haksa lo hi. Puan, Lukhu, khedap, Pheituam, kawnggak, inn, laptop, phone 100 nei le cin midang te khat (1) piak ding haksa na sa kei ding hi. Hih a tung a ansai pa zong a piak cil ni in 100 a nei zong hi lo hi. A hehpih nop na tawh apiak tak teh a sawt na ciang a zah tam pi in ngah kik hi.\nA mah zong hau to a, putu te zong agil uh vah in nuam sa uh hi. Ih neihsa te sung panin midang a nei lo zaw te piak khiat ding in ih lung sim sung ah khenkhiat sa ih nei ngei hiam? Na lungsim kiu pan in midangte, nang sang a, a nei lo zaw te khenkhiat ding hun leh a kisam te na piak hiat ding ki tang sam hi. Piak khiat na om lo nuntakna in a luangkhia om lo bualtui tawh ki bang lel hi. Lut lut in luangkhia kei mawk leh uih lel a, kidawn thei lo in a ki man na om lo hi.\nBiak inn ah Pasian a ding in sawm ah khat (1/10) pai pih in la, midang te na huh na dingin sawm ah khat na piak zawh kei phial leh zong za ah khat (1/100) pel lo in na piak ding kong deih hi. Neih man hi lo, hauh man hi lo in na lung sim a nop ding kong deih sak man hi zaw hi. Piak khiat na in na lungsim hong nop sak ding hi.\nLunggulhna, tupna kician nei a, a hanciam mi ading in hih leitungah a piang zolo ding a om kei hi. Deih Tung\nPrevious: Bermuda Triangle a na lamdang piangte ~ Pau Tun Thang\nNext: I kulhpi ciang kik ni ~ Job Thawngno


url: =US gamsung khualzinna pawlkhat – 71 :: ZOMI DAILY\nposted on 13 March 2016 at 8:00 am Lomkholna: Article, Awnzapau\nApu Mungte Unau In Sa Hong Gawh\nApu Mungte unau a nupi Lian Dim tawh vokluang ngengpi khat bawlsa in inn hongtun uh a, ko hong gawh ahihi. Kongzing naizaw diakteng leh it leh ngaih teng kho in nitak lam akipan ka tu khawm ka khawlkhawm ngeiingaii uhhi. Kong gensa mah bangin a pu Mung pen Mindat ka om lai ua kipan akithuah den ka hi uhhi. Haka ka om lai in zong AJE (Assistant Junior Engineer) dong a ngah ngei hi a, ahi zongin ih Kawlgam khasum bel neektawm bek tanghial zong kikham kicing zo mahmah lo ahih manin, ko ka nutsiat semsem ciangun haksa sa semsem hi.\nA sawt ciangin a nasepna pan hong khawlin gamdang pai ding vive hong sawm zawta hi. A gamdang painate ah zong amah leh amah kipekpek hi a ken bangmah ka theihpih kha man kei liang hi. Bangbang ahi zongin ko innah innkuan bang a om a ko inn a khangkhia ahih manin lungdamna hongko ahihi.\nAnupite leuleu ciangin a pa uh Pa Pumneu (Maj Pum Za Cin) in hong nawtsiat ciangin, a mah zong thuman cinten khat ahihna tawh, khasum bekmah a ne hi a, neihsa lamsa a om loh ciangin nuntak haksa hong sa veve uhhi. Kawlpi a Chin College Project ah ka tun ciangin amau a’dingin ka huh theihna pawl khat hong om hi. Kalay College te lai-at nasep piak theihna ding kei tawh kisai ahih pah lian loh hangin akisam a tuamtuamah panpih theihna ka neih ziakin Donkawi lai-at nasep hong ngah thei hi.\nTua zomah a pute’n pakta leh Pasian in thupha pia in kuamah kim ngah zawh loh College zum pan a ki-siausak saikhan khawng hong ngah thuahthuah lai uhhi. Ama nasep asep paisuak loh hangin nasep ngahna dinga vaii atuamtuam ka panpihnate lungdam kohna banah Zangkongah zong Bld 88/Room # 7 Forest Road, Alone a ka innah tawlpi khat ka omsak ngei hi.\nRakhine gamah leii lam ding a ka pai ciangin Khaipi samin ka tapa Kap makaihna tawh Sittwe leh Kyauktaw kikal sumzon paai zonna vanpua courier ka semsak hi. Tua lai ah hamphatna tampi tak zong ngahlawh hi. Tua teng khempeuh kigawm khawm a lungdamna hongko uh ahihi. Yangon ah inn khan hoih mahmah khat lei a tua leina dingin sum tampi mah leitawi in ka huh ngei hi.\nNitak anneek khit ciangin a hong pai mimal khempeuh nuamtak tukhawm khawlkhawmin biakpiakna leh thugenna kicing takin ka bawlthei uhhi. Hun khempeuh mankhit ciangin USA THUPUAK Laitai sung a suahsak dingin Sia Thangno (Rev Kham Do Thang) leh Nepau (Pa Neng Khan Pau) in dotna atuamtuam hong nei hi.\nMiami Khuapi ah Innsang Pawl Khat\nNo. Name Height Floor Year\n01. Four Season Hotel & Tower 794ft 70 2003\n02. Wachovia Financial Center 764ft 56 1984\n03. Marquis Miami 700ft 67 2008\n04. 900 Biscayne Bay 650ft 63 2008\n05. Met 2 Office Tower 647ft 47 2010\n06. Mint at Riverfront 631ft 55 2008\n07. Infinity at Brickell 630ft 53 2008\n400ft tungsiah a sang akilam khinsa inn avekpi in 59 om a, tuate lakah kum 2000 khit a, a lam 99.9% hi mawk hi.\nAlam sanlaitak uh 400ft tungsiah inn 7 hi a, a sawtlo a, a lamding a thukimna ngah khinsa inn 30 pha hi. Tua zawh ciang mailam a, a lamding uh thukimna nget leltak 19 pha a tua lakah a sang penpen thumna ciang a nuai a bang hi.\n01. Miapolis 3200ft 160 2017\n02. Empire World Tower I 1022ft 93 2014\n03. Empire World Tower II 1022ft 93 2014\nNambat khatna Miapolis lam khin leh leitungah innsang penpen hi pah ding hi. Tu laitak a leitung a innsang penpen Dubai ah The Burj Khalofa or The Burj Dubai acih om a, 2,717ft sang hi. Miapolis lam ding thukimna pia in kilam khin hi leh pi 500 dektak sangzaw lai ding a, leitungah innsang penpen hi ta ding hi. A khangto sate mah na khangto semsem a, ei Asia gamte phak zawh pak ding ahi kei hi.\nPrevious: Nang hilecin Na-bangcih tammaw? ~ Pu Zokhai\nNext: Singlamteh Tungah Kikhai Kei Un ~ Hau Za Cin


url: =Etteh huaite enteh (1) ~ Thang Siangh :: ZOMI DAILY\nposted on 7 April 2015 at 10:06 am Lomkholna: Article, Thangsiangh\nLeitungah gamliante khantohna entehin gamneute kikhangto zel hi. Ei khangno tuailaite inzong midangte i phakzawh ding delh kul hi. Pu Kim Gin in ama ut khatpeuh sutsutin gen thei hi. Tua pen “Kim Gin lungsim” ci uh hi. Khantohna pen khangnote khutsungah om hi. Upa vaihawmte in khangno thatang leh pilna zangsiam le-u kipumkhatna zong oltuam pah hi.\nKhampat khua Lusei veeng\nKawl kumpi sia lua ahihmanin mikhempeuh in paulamin mawhsak hi. Ahi zongin khua khat ii khantohna ding pen, khuamite leh hausa upa leh khangnote sep ahi hi. Kumpi in hong nawngkaisak zawhloh khuamite septheih tampi om hi.\nKhampat Circle Leader kaseplai-in, ngeina-hoih tampi nanei uh hi. Khampat pen veengli kisuah hi. No-1 Tedim hi. No-2 Lusei hi. No-3 Thado hi. No-4 Haka ahi hi. Tedim veeng pen khuasung kivak theilo hi. Lampi khempeuh lawi-bualna buannawi suak khin hi. Lampi pelhin huangsung khawng kilut khuankhuan hi. Haka leh Thado veeng pen Tedim veeng sangin hoihzaw deuh hi. Pauban tampi om hi.\nNo-2 Lusei veeng peuhmah pauban tawm mahmah hi. Lampi khempeuh sehnel kisungin kei silsial hi. Tui kivung peuhmah omsak lo hi. Huangdai ki-umin hoihtakin kivaat sitset hi. Niliap singkung leh pak hoih nono suan uh hi.Huangkiim’ leh khuasung lampi ah gan zauvak kimu lo hi. Bawngleeng a hawl laitakin a bawng in ek a thakleh, a neipa leengtungpan tuakin paiipah lian hi. Ganhing ek omlo hi.\nKhua ki-uk dan\nHausa leh Veeng upa nei uh hi. Khangno kipawlna ah zong, president, Secratary, leh Veng-pazang nei uh hi. Hausa zum atuamin lam hi. Hausa-zum leh khua kipawlna sumbuuk kizom sak hi. (Ta-mah-vuai-za-mah) icih pen ahi hi. Hausa-zum innpi gei-ah Taangkona Tausaangpi khat nei hi. Patau khempeuh tua dawnah kiko hi. Daak saat hi. Taangko dingin, mitei, mithahaat, mi-kizen guai uh hi. Taangko beklo-in gaal zong vil hi. An a kham ding kipia a, lokhawh tangin seem hi.\nThulamdang khatpeuh a omleh Hausa zumah kipuak hi. Taangkote in daksaatin tausang tungpan kiko hi. Inn aa om hausa upa leh khangno omzahzah kikhawm uh hi. Tawmvei sungin tungpah hi. Khua leh tui aading a singam dingin kuankhia uh hi. Bubu lo uh hi. Kihemhem lo uh hi. A tung masa leh tam a seemzaw kidem uh hi. Kangmei patau hiam? Galvai hiam? Guta damiah migilo hiam? Khuaihaang hon bangin kuama phut ngam ding hilo hi. Ama dawk kituh uh hi.\nNopna dahna-ah ki-uapna\nEi Tedim mite pen ki-uapna hoihnapi zaa huam zo lo hi. Minambup khua leh tui huamzo lo hi. Beh leh phung, tanu-tapa leh ei omna pawlpi ciangbek ki-uap a, toi mahmah hi. Minam itna khang theilo hi. Khua leh tui khualna khang theilo hi. Tua sangin a zaizaw kalkhat suanto laileng nopci-in kicing pah ding hi.\nLuseite khantohna leh kipumkhatna pen Khangno kipawlna khauhtakin nei uh ahihman ahi hi. Khangnote in Hausa upa tawh a khangkhangin naseem khawm uh a, ngeina-in nei uh hi. Biakna Pawlpi ki-uapna tuamneih lo uh hi. Beh leh phung leh tanu-tapa bek tawh naseem lo uh hi. Tua pen nopna dahna ki-uapna gen kahi hi.\nMisi khat a om ciangin, Pawlpi makai leh Hausa upate leh inntek kikumin a guini ding seh uh hi. Nattom natna hoihlo a kilawh thei pulnatna ahihleh manlaang takin hankhul to-in gui pah hi. Ki-uapna pen hunnuamtakin zang lel uh hi. Hun zatna pen Pawlpi in uk a, siguina, leh gamtatna khempeuh khangnote khutsung hikhin hi. Khangnote siko-in zang hi. Khuul to hi. Misi a phuum khit dong khangnote gamtaang uh hi.\nNungakte in innsimah singkhuah khat leh antang haikhat dong uh hi. A piazote in amau piaknopna zui-in ci-al, cikhum, antang avalin napia thuah uh hi. Si-innteekte pia uh hi. Khangnote in nitak ciangin niangtui-tuilum awmin tutpih uh hi. Lusei Veeng aa teng meigong tagahte hampha mahmah uh hi. Meigong tagah mizawngte tasam saklo uh hi.\nMizangkhal naseemzolo dammawh a om ciangin Khangnote in khatvei ciat lo vahuh hi. Inn phopzo lo meigong a omleh amau huhzawh zah ciat tawh, bitelkhat a tawi om, naanglomkhat a tawi om, guaphel khat a tawi om, tua bangin inn vaphop sak uh hi. Christian lungtang puak hoih mahmah hi.Tua khempeuh theih huai hi.\nKhualiante pen veengnih veengthum kisuah thei hi. Khangno kihello omsak lo hi. Khuasung galmuanna khempeuh zong khangnote khutsungah koih hi. Guta man uh hi. Khua leh tui neihsa susia, lampi, lei, mualsuang, singno, buuk, huangdai susia theite kanin thuhilh hi. Liausumte pen hausa leh khangno fund ding hipah hi.\nKhua khempeuh hibang kipawlna thahaat tek hilengminam buppi aading kipumkhatna olno takin kingah ding ahi hi. Thang Siangh\nPrevious: ZTK hangaa ka ngaihsut khak Thu\nNext: Kuala Lumpur asuksiatsawm migilo 17 kiman ~ ZD


url: = Tinaung Takluem SAWLTAKTE 22\n1 Suapui te le pa te awng, keima le keima ka ki hukna kammal te hong ngaisak tavun, ci hi.\n2 Amate in Hebrew kam taw a pau a zak uh ciang in, thim seseam uh a: taciang Paul in,\n3 Keima sia Judah mi tatak ka hihi, Silicia ngamsung ah khuapi khat ahi Tarsus ah ka suak hi, ahihang hi Jerusalem ah ka khang a, Gamaliel peang ah pu le pa te i ngeina a cing in hong hil hi, taciang tu ni in note bangma in Pathian sang ah thalawptak in ka om ngei hi.\n4 Taciang Topa lampi* Lampi Thu um te a cinopna hi a zui te vawtsia in, ka that hi, taciang numei le pasal ci ngawl in ka hen a, thong sung ah ka ap hi.\n5 Thiampi sang le Sanhedrin te theampo in zong keima atu in tettipang hi: Damascus a om te hen tu le Jerusalem ah paipui in, danpiak natu lai te ka nga zawkciang in Damascus ah ka pai hi.\nPaul in A Kikhealna Thuson\nHlh. 9:1-19; 26:12-18\n6 Taciang khual ka haw a, Damascus ka thet dektak sun hun pawl in, van pan in khuavak tang mama ka kimkot ah thakhathu in hong tang pimpem hi.\n7 Lei ah ka puk a, aw khat in, Saul, Saul, banghang hong vawtsia ni ziam? hong ci ka za hi.\n8 Taciang keima in, Topa awng, nang akua ni ziam? ci in ka zo hi. Taciang Ama in keima tung ah, Keima sia na vawtsiat Nazareth mi Jesus ka hihi, hong ci hi.\n9 Taciang ka kung ah om te in khuavak sia mu takpi uh a, lau mama uh hi; ahihang keima hong paupui pa i aw a za bua uhhi.\n10 Taciang keima in, Topa awng, bang vawt tu khi ziam? ka ci hi. Topa in keima tung ah, Tho in a, Damascus ah pai in; tua mun ah na vawt tu in kong sawl theampo te kong son tu hi, hong ci hi.\n11 Tua a vanglian khuavak hang in khua ka mu thei bua hi, ka kung a om te in a khut uh taw hong kai uh a, Damascus ka theng hi.\n12 Tua mun ah Ananias a kici mi khat om hi, ama sia thukham bang in biakna sang ah a kipumpiak hi a, tua mun ah om Judah mite sung ah a ki phatson pa khat a hihi,\n13 Tua Ananias sia ka kung ah hongpai a, a din kawm in, suapui pa Sawl awng, khua mu kik in, hong ci hi. Tua hun lian in ama ka en hi.\n14 Taciang ama in ka kung ah, i pu le pa te Pathian in Ama deina he tu le, mi thutang khat mu tu a, a kam pan a pusuak kammal ngai tu in hong teal zo hi.\n15 Banghangziam cile nangma sia na mu le na zak te ngual theampo tung ah Ama tetti na hi tu hi.\n16 Taciang, tu in bang ngak ni ziam? tho in a, tui ki phum in, taciang na mawna te sil in a, Topa min sam in, hong ci hi.\nGentel te Kung ah Thuhil Tu\n17 Tua zawkciang Jerusalem ka theng kik a, biakinn sung ah thu ka nget laitak in, mang khat ka mu hi;\n18 Tua mun ah Topa in, Manlang in, taciang Jerusalem pan manlangtak in pusuak in: banghangziam cile amate in keima taw kisai in na tettipanna hong sang ngawl tu uh hi, hong ci hi.\n19 Taciang keima in Topa awng, Nang hong um te synagogue sung theampo ah sat in thong ka taksak hi, ci amate in hong he hi:\n20 Taciang nangma ngalhang Stephen thisan a luan lai zong in, keima zong a hui ah ka ding a, a thina ah ka lungkim in a that te i puan te ka kepsak hi.\n21 Taciang Topa in ka tung ah, Pai in: banghangziam cile Gentile mite kung a khuala mama na ah kong paisak tu hi, hong ci hi.\nPaul Rome Mi\n22 Hi thu a son dong amate in ngai uh hi, tua zawkciang in a ngingtak in au uh a, hibang mihing that vun, leitung ah om heak tahen: banghangziam cile ama sia a nungta tu ki phu ngawl hi, ci uh hi.\n23 Amate a au kawm in, a puan u te hawkkeak a, leivui van ah lawn ngawp uh hi.\n24 Tulkhat uk ngalkap mangpa in Paul sia ngalkap inn huang sung ah tumpui tu in thupia hi, taciang ama langpan in banghang mipi te au ziam? ci a heak natu in Paul sat a, thu dong tu in vaitha hi.\n25 Ahihang amate in savun khauhual taw a hen uh ciang in, Paul in zakhat uk ngalkap mangpa kung ah, thu a kisit ngawl lai Rome ngam mi khat sat tu ngeina ziam? ci hi.\n26 Tua thu zakhat uk ngalkap mangpa in a zak ciang in, tul khat uk ngalkap mangpa tung ah, na nasep kidawm in: banghangziam cile hisia pa sia Rome mi hi, ci hi.\n27 Tua zawkciang in tulkhat uk ngalkap mangpa hongpai a, nangma sia Rome mi na hi ziam? hong son tan, ci hi. Paul in, hi khi hi, ci hi.\n28 Taciang tulkhat uk ngalkap mangpa in, Rome mi ka hi na sia dangka tampi pia in ka nga hi, ci in zo hi. Taciang Paul in, ahihang kei ka sua pan in Rome mi ka hihi, ci hi.\n29 Tua zawk pociang in thudong tu te Paul kung pan paikhia uh hi: taciang tulkhat uk ngalkap mangpa zong paul sia Rome mi hi, ci a heak zawkciang in, patau mama hi, banghangziam cile ama in Paul man in a lehhen hang a hihi.\nPaul Sanhedrin te Mai ah\n30 A zingsang ciang in, Judah mite in Paul thusitna thu a tel thiang nop uh hu in, a hen nate sutsak uh a, thiampi lian te le, sanhedrin† Sanhedrin Judah biakna makai te te hongpai tu in thupia hi, taciang Paul paipui uh a, amate mai ah koi hi.\n*22:4 Lampi Thu um te a cinopna hi\n†22:30 Sanhedrin Judah biakna makai te


url: =Cimphawng dotna kidong dihni :: ZOMI DAILY\nposted on 27 December 2014 at 12:15 pm Lomkholna: Article, PeterSuumpi\nDotna No. 1\nNa inn gei ah ansai khat om in tua ansai ah an te pen alimloh ban ah zong siangtho lo hi. Ahihang kei aading anai pen hi ci in na ne teitei diam?\nDotna No. 2\nAzenzen in na sum 100 akiatsuah hiding in tau sum pen na pai na lampi tung ah kia in ummawh ding in tua sum pen sum 200 bei in na zong kik tam?\nDotna No. 3\nMi khempeuh pen na khempeuh ah baihtak in gualzawhna ngahzo hi cih na um hiam?\nDotna No. 4\nKa kisik leh zong phamawh kei, ka hihzawh loh ding thei pipi in ka hihzawh khak leh ci in kisin vet kei ning aci ngei mi a om hiam?\nAtamzaw in “No” ci in khat le nih in “Yes” ci hi.\nTua alimlo asiangtho lo ansai pen na lawmngaih in ngaihsun leng, akilem theilo mi nih omkhop cih dan aa khat zulhtak lam thei gige napi (ahang theilo) in kitawngzel kingai kik zel cih bang zong om veve hi. Alim lo singgah, anekhuailo singgah ahihlam thei gige napi in anai pen aa om ahihman in va nene khat cih tawh kibang hi.\n“No” aci te in alawmngaih azulhtat lam atheih aa kipan, asiangtho lo ansai cikmah in pai ngei nawn kei ning ci in akhemgiap te a hi hi.\nAvek phial in “No” ci uh hi.\nAhihang hidan tawh akibang thu te pen ih nuntakna sung ah hong piang zelzel hi. Mawhna khat ih bawl khit ciang ih mawh lam thei napi in mawh ing kici nuam lo in hun azahnih zangin paulap zong thei te, thu hilhna athuak ciang hun mawkbei sak in akhasai thei te, khat peuhpeuh asup ciang angah kik theih nawnloh ding lam thei napi in kum sawt liang in khasia thei mi te tawh kibang hi.\n“No”aci te pen khat peuhpeuh asup ciangin ahun azahnih bei in khasia lo in amanlang in hanciam kik thei te hi ta hen.\nAtamzaw in pen “No” cih uh hi.\nAhihang migualzo khat ii thugen (ngaihsutna piak) pen mi tampi te in sangthei deuh uh hi. Gtn: Advertisement sungah kha khat sung manglai asiam in hong hilh ding, minutes 5 sung in problem solving hong hilh ding cih aa kipan, gualzawhna te pen ataktak in tua zah in ol takpi ding hiam?\nOl lo hi. Khatvei lai in mawtaw hawl khat in ama hawl mawtaw sang ahoihzaw khat amuh ciang in bang hang in midang te sum zon dan ol in kei sum zon ciang haksa se aa leh ci in thum ngei hi.\n“Leitung ah bang sum te zon dan ol tuak sa na hiam?” ci in ka dot leh hong dawng kiklo hi.\nHaksatna na lau loh ciang gualzawhna ngah ding hiteh, agualzo sa mi te pen haksatna namkim ana nawk khin teng na hi uh hi.\n“No” aci te pen haksatna atuak uh ciangin olno tak in lungkia lo in hipen gualzawhna ii lampi kipatna hi cih apawk thei te hita hen.\nPawl khat sin teitei nuam ing, pawl khat in sin kei ning.\n2000 kum world cup tuikhal skate tuang kidemna ah kham pahtawina ahngah Michelle Kwan ii thu tawh genteh leng … kidemna pawi akipatma pek in akhatna ngaih ding in amah le amah akimuangsa ah hi hi. Ahihang in semi final ciang ah amah thumna ciang bek ngah in atawpna penpen mi kitelna music tawh minutes 4 sung asawt a etlawm skate tuang kidenna ah pumpi thum vei kilum let pen nihvei vilvel hong hih ngam giap hi. Hipen gual lelhna sung pan ahoih penpen ding aa metdawkna khat ahi hi. Atawpna ah kham pahtawina hong ngah petpet hi.\n“Ka hihsin khak loh kisik mah si ing ci in guallelhna pen kei ngak nuamlo ka hihman ahi hi” ci in apahtawina ngah laitak in gen khia hi.\n(Khatvei hanciam kikna pen gualzo thei, zolo thei ahihsam hang khatvei hanciam kik kei leng bel gualzo vetlo ding cih theihsa hi.)\nPrevious: ZAM Thupuak :: 28 December 2014\nNext: Kiteenna nam (3) ~ Peter Suumpi